Asetenam Nsɛm: Yehowa Ahyira Me Asen Sɛnea Na Mehwɛ Kwan Koraa | Manfred Tonak\nƆwɛn-Aban—Nea Adesua Nsɛm Wom | July 2019\nKENKAN WƆ Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Boulou Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuukese Chuvash Cibemba Cinyanja Colombian Sign Language Congolese Sign Language Croatian Czech Damara Dangme Danish Digor Douala Drehu Dutch Ecuadorian Sign Language Edo Efik English Esan Estonian Ewe Fijian Finnish Fon French Ga Garifuna Georgian German Gitonga Gokana Greek Greenlandic Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Iban Ibanag Ibinda Icelandic Idoma Igbo Igede Iloko Indonesian Isoko Italian Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Persian Pidgin (West Africa) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\nYehowa Ahyira Me Asen Sɛnea Na Mehwɛ Kwan Koraa\nManfred Tonak anom asɛm\n‘ƐSƐ sɛ meyɛ akwampae adwuma. Nanso, akwampae adwuma betumi ama m’ani agye ni?’ Ná mintumi nhu. Ná m’ani gye adwuma a meyɛ wɔ Germany no ho. Ná mede nnuan kɔ mmeae pii wɔ Afrika. Mmeae no bi ne Dar es Salaam, Elisabethville, ne Asmara. Mannwen ho da sɛ daakye mede me bere nyinaa bɛsom Yehowa wɔ saa mmeae no ne mmeae foforo wɔ Afrika!\nAwiei koraa no, bere a misii m’adwene pi na mifii akwampae adwuma ase no, minyaa hokwan bi a na menhwɛ kwan koraa. (Efe. 3:20) Nanso, ebia wubebisa sɛ ɛyɛɛ dɛn na ɛbaa saa? Ma minni kan nka me ho asɛm kakra nkyerɛ wo.\nBere a Wiase Ko II no fii ase afe 1939 no, abosome kakraa bi akyi na wɔwoo me wɔ Berlin, Germany. Bere a ɔko no reba awiei wɔ afe 1945 no, asraafo de wimhyɛn bɛtotoo atopae guu Berlin kurow no so. Bere bi a wɔde wimhyɛn retoto atopae no, wɔtoo bi too yɛn borɔn so. Nanso, me ne m’abusuafo guan kɔhyɛɛ beae bi a atopae ntumi nsɛe hɔ. Nea ɛbɛyɛ na yɛanya yɛn ti adidi mu no, akyiri yi, yeguan kɔɔ Erfurt; saa kurow no mu na wɔwoo me maame.\nMe ne m’awofo ne me nuabea wɔ Germany, bɛyɛ 1950\nMe maame hwehwɛɛ nokware no denneennen. Ɔkenkan nhoma ahorow a nyansapɛfo akyerɛw, na ɔyɛɛ ɔsom ahorow ho nhwehwɛmu, nanso n’ani annye emu biara ho. Bɛyɛ afe 1948 no, Yehowa Adansefo mmienu baa yɛn fie. Me maame ma wɔbaa mu, na obisabisaa wɔn nsɛm pii. Ɛno akyi no, annu dɔnhwerew baako na me maame ka kyerɛɛ me ne me nuabea kumaa sɛ, “Mahu nokware no!” Ɛno akyi bere tiaa bi no, me ne me maame, ne me nuabea no fii ase kɔɔ asafo nhyiam wɔ Erfurt.\nAfe 1950 no, yɛsan kɔtenaa Berlin, na yɛkɔɔ Berlin-Kreuzberg Asafo mu. Bere a yetu fii baabi a yɛte kɔtenaa baabi foforo wɔ Berlin hɔ ara no, yɛkɔɔ Berlin-Tempelhof Asafo mu. Bere bi akyi no, me maame bɔɔ asu, nanso me de, metwentwɛn me nan ase. Adɛn nti na meyɛ saa?\nSƐNEA MITUMI DII FƐRE SO\nEsiane sɛ na mefɛre ade pa ara nti, na mintumi nyɛ pii wɔ Yehowa som mu. Ɛwom sɛ na mekɔ asɛnka de, nanso mammue m’ano anka asɛmpa no ankyerɛ obiara da; ɛkɔɔ so ara mfe mmienu. Akyiri yi, me ne anuanom mmarima ne mmea a na wɔatu wɔn ho ama Yehowa na wɔde akokoduru asom bɔe, na ɛno boaa me ma nneɛma kɔɔ yiye. Ná wɔn mu bi akɔda afiase wɔ Nasi nneduaban mu ne East Germany afiase. Afoforo nso de wɔn ahofadi too asiane mu wiawiaa wɔn ho de nhoma kɔɔ East Germany. Nea wɔyɛe no kaa me koma pa ara. Midwenee ho sɛ, sɛ anuanom yi de wɔn nkwa ne wɔn ahofadi too asiane mu esiane Yehowa ne wɔn nuanom nti a, ɛnde ɛsɛ sɛ me nso mebɔ mmɔden nya akokoduru.\nBere a mede me ho hyɛɛ asɛnka ɔsatu titiriw bi mu afe 1955 no, nkakrankakra midii sɛnea na mefɛre ade no so. Onua Nathan Knorr bɔɔ amanneɛ wɔ krataa bi a epuee Informant * mu sɛ, asɛnka ho ɔsatu akɛse pa ara a ahyehyɛde no ayɛ ho nhyehyɛe no, wei bɛyɛ mu baako. Ɔkaa sɛ, sɛ adawurubɔfo nyinaa de wɔn ho hyɛ mu a, “asɛnka adwuma a yɛbɛyɛ saa bosome no bɛyɛ nea ɛsen biara a yɛayɛ wɔ asase so pɛn.” Saa pɛpɛɛpɛ na ɛbae! Ɛno akyi no, ankyɛ na mihyiraa me ho so maa Yehowa, na me ne me papa ne me nuabea no bɔɔ asu afe 1956. Ɛno akyi bere tiaa bi no, na ɛsɛ sɛ misi gyinae foforo bi a ɛho hia.\nNá minim sɛ, ɛsɛ sɛ meyɛ akwampae adwuma, nanso mekɔɔ so tu hyɛɛ da mfe pii. Mewɔ Berlin no, meyɛɛ m’adwene sɛ medi kan asua sɛnea yɛtotɔ nneɛma kɔtɔn wɔ aman foforo so. Ɛno akyi no, na mepɛ sɛ mede nea masua no yɛ adwuma na mihu adwuma no mu yiye ansa na mayɛ akwampae adwuma. Enti afe 1961 no, mekɔyɛɛ adwuma wɔ Hamburg. Ɛyɛ kurow a po so hyɛn gyinabea a ɛwɔ hɔ no sõ sen po so hyɛn gyinabea biara a ɛwɔ Germany. M’ani gyee saa adwuma no ho araa ma mekɔɔ so tuu akwampae adwuma no hyɛɛ da. Ná dɛn na mɛyɛ?\nƐyɛ me dɛ pa ara sɛ Yehowa maa anuanom a wɔwɔ ɔdɔ boaa me ma mihui sɛ Yehowa som ne ade a ɛho hia pa ara. Ná me nnamfo pii afi ase reyɛ akwampae adwuma, na wɔyɛɛ nhwɛso pa maa me. Onua Erich Mundt nso hyɛɛ me nkuran sɛ memfa me ho nto Yehowa so. Ná wada nneduaban mu pɛn. Ɔkaa sɛ, bere a wɔwɔ nneduaban mu no, anuanom a wɔde wɔn ho too wɔn ankasa ho so no, akyiri yi, wɔyɛɛ mmerɛw. Nanso, wɔn a wɔde wɔn ho too Yehowa so koraa no kɔɔ so dii nokware, na wɔbɛyɛɛ den wɔ asafo no mu.\nBere a mifii akwampae adwuma ase, 1963\nOnua Martin Poetzinger a akyiri yi ɔbɛyɛɛ Akwankyerɛ Kuw no muni no nso kɔɔ so hyɛɛ anuanom nkuran sɛ, “Agyapade a ɛsom bo pa ara ne sɛ wubenya akokoduru!” Bere a midwennwen saa asɛm yi ho no, migyaee adwuma a na meyɛ no, na mifii akwampae adwuma ase June 1963. Ɛno ne gyinae a eye sen biara a misii! Abosome mmienu akyi, ansa na mɛhwehwɛ adwuma foforo mpo no, wɔtoo nsa frɛɛ me sɛ menkɔyɛ ɔkwampaefo titiriw. Mfe kakra akyi no, Yehowa hyiraa me ma me nsa kaa biribi a na ɛsen nea na mehwɛ kwan koraa. Wɔtoo nsa frɛɛ me ma mekɔɔ Gilead Sukuu adesuakuw a ɛto so 44 no bi.\nMINYAA ASUADE TITIRIW BI WƆ GILEAD\nAsuade a ɛsen biara a minyae baako ne sɛ, “Baabi a wɔde wo akɔ sɛ kɔyɛ ɔsom adwuma no, mpere wo ho mfi hɔ.” Onua Nathan Knorr ne Onua Lyman Swingle hɔ titiriw na minyaa saa asuade no. Wɔhyɛɛ yɛn nkuran sɛ, sɛ nneɛma mu yɛ den sɛ dɛn mpo a, yɛnkɔ so nyɛ yɛn som adwuma no. Onua Knorr kaa sɛ: “Dɛn na wode w’adwene besi so? Efĩ, mmoawammoawa, ohia? Anaa wobɛhwɛ nnua, nhwiren, ne nkurɔfo a wɔn anim ayɛ sereserew no? Bɔ mmɔden sɛ wobɛdɔ nkurɔfo a wɔwɔ baabi a worekɔ no!” Da bi, bere a Onua Swingle reka nea enti a anuanom bi pere wɔn ho fi baabi a wɔde wɔn akɔ sɛ wɔnkɔyɛ ɔsom adwuma no, ne werɛ howee araa ma n’ani taataa nusu. Ogyaee kasa a na ɔrema no kosii sɛ otumi hyɛɛ ne ho so. Nea esii no kaa me koma pa ara, na misii me bo sɛ merenni Kristo anaa ne nuanom anokwafo no huammɔ da.—Mat. 25:40.\nMe, Claude, ne Heinrich reyɛ asɛmpatrɛw adwuma wɔ Lubumbashi, Congo, 1967\nBere a wɔmaa yɛn baabi a yɛbɛkɔ akɔyɛ yɛn som adwuma no, anuanom a wɔyɛ adwuma wɔ Betel no bi bisaa yɛn baabi a yɛrekɔ. Wɔkaa biribi pa faa baabi a obiara kaa sɛ ɔrekɔ ho kosii sɛ mekaa sɛ merekɔ: “Congo (Kinshasa).” Wɔyɛɛ komm, na nea wɔkae ara ne sɛ: “Oo Congo! Ɛnde Yehowa nka wo ho!” Saa bere no, na asɛm a nsɛm ho amanneɛbɔfo ka fa Congo (Kinshasa) ho ara ne sɛ, ɛyɛ ɔman a ɔko ne akunkumakunkum rekɔ so wɔ hɔ. Nanso, mamma me werɛ amfi asuade a na manya wɔ Gilead no. Bere a yewiee sukuu September 1967 akyi bere tiaa bi no, me ne Heinrich Dehnbostel, ne Claude Lindsay siim kɔɔ Kinshasa a ɛyɛ Congo ahenkurow no mu.\nBAABI A YENYAA NTETEE PA SƐ ASƐMPATRƐWFO\nBere a yeduu Kinshasa no, yɛde abosome mmiɛnsa suaa France kasa. Ɛno akyi no, yɛde wimhyɛn kɔɔ Lubumbashi; kan no na wɔfrɛ hɔ Elisabethville. Ɛbɛn Congo ne Zambia hye so wɔ anafo fam. Asɛmpatrɛwfo fie a ɛwɔ kurow no mfinimfini no, ɛhɔ na yɛkɔtenae.\nEsiane sɛ na obiara nkaa asɛmpa no wɔ Lubumbashi fã kɛse no ara nti, yɛn ani gyei sɛ yɛn na yedii kan kaa nokware no ho asɛm kyerɛɛ ɛhɔfo pii. Ankyɛ koraa na yenyaa Bible asuafo pii, na na yennya bere ne wɔn nyinaa nsua ade. Yedii aban adwumayɛfo anaa polisifo nso adanse. Ná wɔn mu pii wɔ obu kɛse ma Onyankopɔn Asɛm ne asɛnka adwuma a yɛreyɛ no. Ná Swahili ne kasa titiriw a nkurɔfo a wɔwɔ hɔ no ka. Enti, me ne Claude Lindsay suaa saa kasa no nso. Ɛno akyi bere tiaa bi no, wɔde yɛn kɔɔ asafo bi a emufo ka Swahili kasa mu.\nƐwom sɛ yenyaa osuahu pii a ɛhyɛ nkuran de, nanso yehyiaa ɔhaw ahorow nso. Ná yɛtaa hyia asraafo a wokurakura atuo a wɔawe nsa abow anaa polisifo a wɔhaw adwene a wɔka sɛ yɛayɛ nneɛma bi a yɛnyɛe. Da bi, bere a na yɛreyɛ asafo nhyiam wɔ asɛmpatrɛwfo fie hɔ no, polisifo pii a wokurakura atuo baa hɔ. Wɔde yɛn kɔɔ polisifo adwumayɛbea kɛse mu. Wɔma yɛtenaa fam kosii bɛyɛ anadwo nnɔn du ansa na wɔregyae yɛn.\nAfe 1969 no, wɔma mekɔyɛɛ ɔhwɛfo kwantufo adwuma. Saa ɔmansin no a mesomee no ma mekɔfaa Afrika sare mu. Menantew twaa kwantenten a ɛso yɛ atɛkyɛ faa sare ɛyɛ atenten mu. Akuraa baako ase no, na akokɔbaatan bi ne ne mma da mpa a meda so no ase. Ná akokɔbaatan no yɛ dede nyan me bere a na ade nnya nkyee. Wei yɛ biribi a me werɛ remfi da. Ná me ne anuanom tena gya ho anadwo bɔ nokware a ɛwɔ Bible mu ho nkɔmmɔ; sɛ mekae a na m’ani agye pa ara.\nNá yɛn haw kɛse baako pa ara ne nkurɔfo a na wɔayɛ wɔn ho sɛ wɔyɛ anuanom, nanso na wɔyɛ kuw bi a wɔfrɛ no Kitawala mufo. * Wɔn mu binom wiawiaa wɔn ho baa asafo no mu; ebinom mpo bɛyɛɛ asafo mu mpanyimfo. Saa nkurɔfo a na wɔte sɛ “abotan a ahintaw” wɔ asafo no mu no antumi annaadaa anuanom mmarima ne mmea anokwafo no. (Yuda 12) Awiei koraa no, Yehowa yii saa nkurɔfo no fii asafo no mu. Ɛno akyi no, nnipa pii baa asafo no mu.\nAfe 1971 no, wɔma mekɔyɛɛ adwuma wɔ Kinshasa Betel. Ɛhɔ no, na meboa ma yɛyɛ nkrataa a asafo no de mena ne nea asafo no nsa ka ho adwuma. Afei nso, na meboa ma yɛyɛ nhoma a anuanom kra ho adwuma, na adwuma a wɔyɛ wɔ Ɔsom Dwumadibea nso, na meboa. Congo yɛ ɔman kɛse a na ɛhɔnom akwan, akwantu, nkitahodi, ne asetenam nneɛma foforo a ɛho hia nkɔ yiye. Wei nyinaa akyi no, bere a mewɔ Betel no, misuaa sɛnea mɛyɛ asɛnka adwuma no ho nhyehyɛe wɔ ɔman kɛse a ɛte saa mu. Ɛtɔ da a, na nkrataa a yɛde fa wimhyɛn de mena asafo ahorow no di abosome pii ansa na anuanom nsa aka. Ná woyi nkrataa no fi wimhyɛn mu de gu nsuhyɛn mu. Ná nsubɔnten mu nwura tumi kyere nsuhyɛn no ma edi nnawɔtwe pii wɔ nsu so. Nanso, ɛmfa ho ɔhaw ahorow yi ne ɔhaw afoforo no, yetumi yɛɛ adwuma no.\nƐwom sɛ na yenni sika pii de, nanso anuanom yɛɛ nhyiam akɛse ma ɛyɛɛ me nwonwa. Wosiesiee mfɔte siw de yɛɛ asɛnka agua, wɔnwenee sare atenten de yɛɛ afasu, na wɔkyekyeree bi de yɛɛ nkongua. Wɔde mpampuro gyinaa apata no, wɔnwenee mmɛw de yɛɛ kɛtɛ kuruu so, na wɔde kɛtɛ no bi sɛw apon so. Ná wonni nnadewa, enti wɔwaawaee nnua abona kyekyeree apata no. Sɛnea anuanom mmarima ne mmea no faa nyansakwan so na wɔyɛɛ nsi no maa m’ani gyee wɔn ho yiye. Ɛmaa ɔdɔ a mewɔ ma wɔn mu yɛ den pa ara. Bere a wɔma mekɔɔ ɔman foforo so no, m’ani gyinaa wɔn pa ara!\nƆSOM ADWUMA A MEYƐE WƆ KENYA\nAfe 1974 no, woyii me kɔɔ Nairobi Betel wɔ Kenya. Ná yɛwɔ adwuma pii yɛ, efisɛ na Kenya Betel na ɛhwɛ asɛnka adwuma a aman du a ɛbɛn hɔ yɛ no so. Saa aman no bi wɔ hɔ a, na wɔabara yɛn som adwuma no. Wɔmaa me kɔsraa anuanom a wɔwɔ saa aman no so mpɛn pii, titiriw Ethiopia. Ná wɔretaa yɛn nuanom a wɔwɔ hɔ no, na wɔfaa sɔhwɛ ahorow a emu yɛ den mu. Wɔyɛɛ wɔn mu bebree ayayade pii, na wɔde ebinom guu afiase; wokum ebinom mpo. Nanso, anuanom de nokwaredi gyinaa ɔtaa no ano, efisɛ na wɔne Yehowa ne wɔn nuanom ntam yɛ kama.\nAfe 1980 no, anigyesɛm bi sii m’asetena mu. Mewaree Gail Matheson. Gail fi Canada, na na me ne no nyinaa wɔ Gilead adesuakuw baako mu. Ná me ne no di nkrataakyerɛw. Ná Gail reyɛ asɛmpatrɛw adwuma wɔ Bolivia. Mfe 12 akyi no, yɛsan hyiae wɔ New York. Ɛno akyi bere tiaa bi no, yɛwaree wɔ Kenya. Gail de Yehowa adwene na esusuw nneɛma ho bere nyinaa, na ɔma n’ani sɔ nea ɔwɔ. Ɛno ma m’ani gye ne ho pa ara. Ɔda so ara yɛ me hokafo a ɔboa me yiye, na ɔdɔ me.\nAfe 1986 no, wɔmaa me ne Gail kɔyɛɛ akwantu adwuma, na bere koro no ara na meka Baa Boayikuw no ho. Aman a na yɛyɛ akwantu adwuma no wɔ so no, na pii ka aman a Kenya Betel hwɛ wɔn asɛnka adwuma so no ho.\nMerema ɔkasa wɔ ɔmantam nhyiam ase wɔ Asmara, 1992\nMekae sɛnea meyɛɛ ɔmantam nhyiam bi a yɛyɛe wɔ Asmara (wɔ Eritrea) afe 1992 no ho nhyehyɛe a, na m’ani agye. Saa bere no, na wɔmmaraa yɛn som adwuma no wɔ ɔman no mu. Awerɛhosɛm ne sɛ, baabi a yenyae a na yebetumi ayɛ nhyiam no yɛ adekoradan bi. Ná ɔdan no nye, na sɛ wuwura mu de a, ɛnde na asɛm no asɛe koraa. Ɛda a yɛyɛɛ nhyiam no, anuanom siesiee ɔdan no mu ma ɛhɔ yɛɛ fɛ ma ɛyɛɛ baabi a ɛfata sɛ yɛsom Yehowa; ɛyɛɛ me nwonwa pa ara. Mmusua pii de ntama a wɔadi adwini a ɛyɛ fɛ agu mu bae bɛkataa biribiara a ɛnyɛ fɛ wɔ ɔdan no mu so. Ɔmantam nhyiam a yɛyɛe no maa yɛn ani gyei pa ara, na atiefo 1,279 na wɔbaa ase.\nNá akwantu adwuma no yɛ ade foforo koraa ma yɛn efisɛ nnawɔtwe biara na yɛsesa yɛn dabere. Bere bi, yɛtenaa ofie kɛse fɛfɛ bi a ɛbɛn mpoano mu; bere foforo nso yɛtenaa nnadedan bi mu wɔ adwumayɛfo atenae bi. Efi baabi a yɛtenae rekɔ baabi a yegyaw yɛn anan no, na yetwa kwan a ne tenten bɛboro anammɔn 300 (mita 100). Nanso, ɛmfa ho baabi a yɛsomee biara no, nea yɛkae a ɛma yɛn ani gye pa ara ne akwampaefo ne adawurubɔfo a wɔyɛ nsi a yɛne wɔn yɛɛ asɛnka adwuma no. Bere a wɔma yɛkɔsomee wɔ ɔman foforo so no, yegyaw yɛn nnamfo pa bebree hɔ, na yɛn ani gyinaa wɔn pa ara.\nYENYAA NHYIRA PII WƆ ETHIOPIA\nEfi afe 1987 kosi afe 1992 no, aman a na Kenya Betel hwɛ wɔn asɛnka adwuma so no, emu pii nyaa hokwan de wɔn som adwuma no hyɛɛ mmara ase. Ɛno nti, wɔtew baa dwumadibea ne boayikuw ahorow a ɛhwɛ ɔman bi som adwuma so. Afe 1993 no, wɔde yɛn kɔɔ yɛn adwumayɛbea a ɛwɔ Addis Ababa, Ethiopia. Anuanom a wɔwɔ hɔ yɛɛ asɛnka adwuma no wɔ sum ase mfe pii, nanso afei de na wɔagye yɛn atom wɔ mmara mu.\nYɛreyɛ akwantu adwuma wɔ Ethiopia nkuraa ase, 1996\nYehowa ahyira ɔsom adwuma no so wɔ Ethiopia. Anuanom mmarima ne mmea pii yɛɛ akwampae adwuma. Efi afe 2012 no, afe biara, wuyi adawurubɔfo a wɔwɔ ɔman no mu ɔha biara a, emu 20 yɛ daa akwampae adwuma. Afei nso, wɔayɛ teokrase sukuu ahorow ma wɔde ntetee ama anuanom, na wɔasisi Ahenni Asa bɛboro 120. Afe 2004 no, Betel abusua no tu kɔɔ ɔdan foforo bi mu, na Nhyiam Asa a wɔasi wɔ baabi a Betel wɔ no nso aboa pa ara.\nƐnnɛ ne nnɛ nyinaa, adamfofa a ɛwɔ me ne Gail ne yɛn nuanom a wɔwɔ Ethiopia ntam no mu yɛ den, na yɛn ani sɔ pa ara. Yɛdɔ wɔn pa ara, efisɛ wɔn yam ye, na wɔwɔ ɔdɔ. Yare reteetee yɛn nnansa yi, enti ama wɔde yɛn kɔ Central Europe Betel. Anuanom ayi wɔn yam rehwɛ yɛn wɔ hɔ, nanso yɛn ani agyina yɛn nnamfo a wɔda yɛn koma so a wɔwɔ Ethiopia no pa ara.\nYEHOWA NA ƆMA ENYINII\nYɛahu sɛnea Yehowa ama n’adwuma no anyin. (1 Kor. 3:6, 9) Ɛho nhwɛso ni. Bere a edi kan a midii Rwanda adwumayɛfo a na wɔaba Congo rebetu kɔbere adanse no, na ɔdawurubɔfo biara nni Rwanda a obu asɛnka adwuma no ho akontaa. Ɛnnɛ, anuanom mmarima ne mmea bɛboro 30,000 na wɔwɔ saa man no mu. Afe 1967 no, na adawurubɔfo a wɔwɔ Congo (Kinshasa) bɛyɛ 6,000. Ɛnnɛ, adawurubɔfo a wɔwɔ hɔ bɛyɛ 230,000, na nnipa bɛboro ɔpepem baako na wɔbaa Nkaedi a yɛyɛɛ no afe 2018 no. Aman a bere bi na Kenya Betel hwɛ wɔn asɛnka adwuma so no, adawurubɔfo a wɔwɔ hɔ nyinaa dodow akɔ anim ma wɔboro 100,000.\nBɛboro mfe 50 a atwam no, Yehowa maa anuanom binom boaa me ma mifii bere nyinaa som adwuma ase. Ɛwom sɛ meda so ara fɛre ade de, nanso masua sɛ mede me ho bɛto Yehowa so koraa. Osuahu a manya wɔ Afrika no aboa me ama manya abotare ne abotɔyam. Me ne Gail ani sɔ anuanom adɔfo a wɔdaa ahɔhoyɛ soronko adi kyerɛɛ yɛn, wɔfaa ɔhaw a emu yɛ den mu, na wɔde wɔn ho too Yehowa so no. M’ani sɔ sɛnea Yehowa adom me no pa ara. Nokwasɛm ne sɛ, Yehowa ahyira me asen sɛnea na mehwɛ kwan koraa.—Dw. 37:4.\n^ nky. 11 Akyiri yi, yɛfrɛɛ no Yɛn Ahenni Som, na seesei yɛde Kristofo Abrabɔ Ne Yɛn Asɛnka—Adesua Nhoma no na asi ananmu.\n^ nky. 23 “Kitawala” yɛ Swahili kasa a ɛkyerɛ “sɛ́ wobɛhyɛ obi so, wobɛma no akwankyerɛ, anaa wubedi no so tumi.” Ná wɔde saa kuw no yɛ amanyɔsɛm; na wɔpɛ sɛ wonya fahodi fi Belgium nsam. Kitawala akuw no nsa kaa Yehowa Adansefo nhoma, wosuae, na wɔkyekyɛɛ bi. Adwene a na wokura wɔ amanyɔsɛm ho, wɔn amammerɛ a na egyina gyidihunu so, ne ɔbrasɛe ho adwene a na wɔwɔ no, wokyinkyim Bible nkyerɛkyerɛ de foaa so.\nShare Share Yehowa Ahyira Me Asen Sɛnea Na Mehwɛ Kwan Koraa\nw19 July kr. 25-29\nSiesie Wo Ho Nnɛ Ma Ɔtaa\nWɔbara Yɛn a, Kɔ So Som Yehowa\n‘Monkɔ Nkɔyɛ Asuafo’\nSɛnea Yɛbɛka Asɛmpa No Ama Aka Nkurɔfo a Wonni Ɔsom Biara Mu Koma\nASETENAM NSƐM Yehowa Ahyira Me Asen Sɛnea Na Mehwɛ Kwan Koraa\nƐyɛ Ampa Sɛ Yesu Wu Maa Me?\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM July 2019\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM July 2019\nShare Share ƆWƐN-ABAN—NEA ADESUA NSƐM WOM July 2019\nƆWƐN-ABAN—NEA ADESUA NSƐM WOM July 2019


2 Tesalonikafo 2 AKCB - 2. Tessaloniker 2 LB\n2 Tesalonikafo 2:1-17\nNneɛma A Edi Kristo Ba Anim\n1Nea ɛfa yɛn Awurade Yesu Kristo ba a ɔrebɛba ne boa a wɔbɛboaboa yɛn ano akɔka ne ho no ho no, mesrɛ mo anuanom, 2mommma mo adwene mu nnyɛ mo nnaa sɛ da a Awurade reba no adu. Ebia na obi rehyɛ saa nkɔm no anaa obi foforo nso gyina so reka asɛm. Anaasɛ nso wɔka se yɛn nhoma a yɛkyerɛwee no bi mu na saa asɛm no wɔ. 3Mommma obiara nnaadaa mo saa wɔ ɔkwan yi so. Saa da no remma da, gye sɛ atuatew a etwa to no aba ama wɔada ɔbɔnefo no a ɔbɛkɔ daa ɔsɛe mu no adi. 4Ɔbɛsɔre atia biribiara a nnipa som na wobu no kronkron no; na ɔbɛkorɔn ne ho wɔ ne nyinaa so na wakɔtena Onyankopɔn asɔredan mu na waka se ɔno ne Onyankopɔn.\n5Monkae sɛ bere a me ne mo wɔ hɔ no, na metaa ka eyinom nyinaa kyerɛ mo. 6Na mprempren munim nea abɔ ne ba no asɛn no sɛnea wɔbɛda no adi akyerɛ mo wɔ bere pa mu. 7Ɔbɔnefo no di ne dwuma dedaw na nea ɛbɛba no remma da, gye sɛ wɔayi nea okura ne mu no afi hɔ ansa. 8Ɛno ansa na ɔbɔnefo no bɛba, na Awurade Yesu nam nʼanom home so betu no agu, na ɔde ne ba a ɔbɛba no mu anuonyam asɛe no. 9Ɔbɔnefo no nam ɔbonsam tumi so na ɛbɛba na wabɛyɛ anwonwade ne nsɛnkyerɛnne, 10na ɔnam bɔne so adaadaa wɔn a wɔbɛyera no. Wɔbɛyera, efisɛ wɔannye nokware no anto mu, annɔ nokware no amma wɔannya nkwa. 11Eyi nti, Onyankopɔn resoma nnaadaa tumi ma akɔhyɛ wɔn mu ama wɔagye nsɛm a ɛnyɛ nokware no adi. 12Awiei no ara ne sɛ wobebu wɔn a wonnye nokware no nni na wɔn ani gye bɔne ho no atɛn.\n13Anuanom, ɛsɛ sɛ bere biara yɛda Onyankopɔn ase ma mo a Awurade dɔ mo no. Efisɛ ɛnam Honhom no tumi so na Onyankopɔn yii mo sɛ nnipa a mudi kan a wobegye mo nkwa na wɔayɛ mo Onyankopɔn nkurɔfo kronkron wɔ mo gyidi a mowɔ wɔ nokware mu no mu. 14Onyankopɔn nam Asɛmpa no so frɛɛ mo sɛnea mo ne Awurade Yesu Kristo bɛtena nʼanuonyam no mu.\n15Enti anuanom, munnyina pintinn na monka mo ho mmata nokware a yɛkyerɛɛ mo wɔ asɛnka ne yɛn nhoma no mu no ho.\n16Yɛn Awurade Yesu Kristo no ankasa ne yɛn Agya Onyankopɔn a ɔdɔ yɛn na ɔnam nʼadom mu ahyɛ yɛn daa nkuran ne anidaso pa no, 17nkyekye mo werɛ, na ɔnhyɛ mo den wɔ asɛm ne adwuma pa nyinaa mu.\nAKCB : 2 Tesalonikafo 2


2 Korintofo 7 | Intanɛt So Bible| Wiase Foforɔ Nkyerɛaseɛ\nNea Ɛto So Abien A Ɔde Kɔmaa Korintofo 7:1-16\nMomma yɛnhohoro yɛn ho mfi efĩ ho (1)\nPaul de Korintofo no hoahoaa ne ho (2-4)\nTito de amanneɛbɔ a ɛyɛ dɛ bae (5-7)\nAwerɛhow a Onyankopɔn pɛ; adwensakra (8-16)\n7 Adɔfo, esiane sɛ yɛwɔ bɔhyɛ ahorow yi+ nti, momma yɛnhohoro yɛn ho mfi ɔhonam ne honhom mu fĩ nyinaa ho,+ na yɛn ahotew adi mu wɔ Onyankopɔn suro mu. 2 Mummue mo komam mma yɛn.+ Yɛnyɛɛ obiara bɔne, yɛnsɛee obiara, yɛmpɛɛ obiara ho mfaso.*+ 3 Ɛnyɛ sɛ mereka eyi de abu mo fɔ. Efisɛ maka dedaw sɛ moda yɛn koma so, na yɛne mo bewu na yɛne mo atena nkwa mu. 4 Mitumi de ahotoso kɛse ne mo kasa. Mede mo hoahoa me ho pii. Awerɛkyekye ahyɛ me ma; m’anigye aboro so wɔ yɛn amanehunu nyinaa mu.+ 5 Nokwasɛm ne sɛ, bere a yɛbaa Makedonia no,+ yɛn nipadua* anhome, na mmom yɛkɔɔ so huu amane wɔ akwan nyinaa mu; ná ntɔkwaw atwa yɛn ho ahyia, ɛnna ehu nso wɔ yɛn mu. 6 Nanso Onyankopɔn a ɔkyekye wɔn a wɔayɛ mmɔbɔ* werɛ+ no, ɔnam ba a Tito bae no so kyekyee yɛn werɛ. 7 Nso ɛnyɛ ba a ɔbae no nko ara na ɛkyekyee yɛn werɛ, na mmom awerɛkyekye a mo nti onyae no nso ntia, efisɛ ɔbɛka kyerɛɛ yɛn sɛ mo ani agyina me,* mo werɛ ahow yiye, na mudwen me ho paa. Ɛno nti, m’ani gye boroo so. 8 Na sɛ me krataa no maa mo werɛ howee mpo a,+ minnuu me ho. Sɛ mfiase no minuu me ho mpo a (efisɛ krataa no maa mo werɛ howee, ɛwom sɛ na ɛyɛ bere tiaa bi), 9 seesei de, m’ani agye. Ɛnyɛ mo werɛ a ɛhowee kɛkɛ no ntia, na mmom adwensakra a mo awerɛhow no ma munyae no ntia. Efisɛ awerɛhow a mudii no, ɛyɛ nea Onyankopɔn pɛ, sɛnea ɛbɛyɛ a yɛn nti asɛmmɔne biara rento mo. 10 Sɛ obi di awerɛhow sɛnea Onyankopɔn pɛ a, ɛma ɔsakra n’adwene nya nkwa,+ na ɛnyɛ ne yaw sɛ ɔsakraa n’adwene. Na sɛ obi di awerɛhow sɛnea nnipa a wɔwɔ wiase yɛ no a, ɛde owu na ɛba. 11 Mo werɛ a ɛhowee sɛnea Onyankopɔn pɛ no nti, hwɛ sɛnea mokekaa mo ho. Eyii asodi fii mo so, ɛde abufuw bae, ɛde ehu bae, ɛde anigyina bae, ɛde nsiyɛ bae, na esiesiee mfomso!+ Akwan nyinaa mu, modaa mo ho adi sɛ mo ho tew* asɛm yi mu. 12 Ɛwom sɛ mekyerɛw mo de, nanso ɛnyɛ nea ɔyɛɛ bɔne no+ anaa nea wɔyɛɛ no bɔne no nti na mekyerɛwee, na mmom sɛnea ɛbɛyɛ a mmɔden a mobɔ wɔ yɛn ho no bɛda adi wɔ mo mu wɔ Onyankopɔn anim. 13 Eyi nti na yɛn werɛ akyekye no. Yɛde awerɛkyekye a yenyae no to nkyɛn a, nea ɛmaa yɛn ani gye boroo so koraa ne Tito anigye no, efisɛ mo nyinaa maa ne koma tɔɔ ne yam.* 14 Na sɛ mede mo hoahoaa me ho kyerɛɛ no a, m’ani anwu, efisɛ sɛnea nsɛm a yɛka kyerɛɛ mo nyinaa yɛ nokware no, saa ara na hoa a yɛde mo hoahoaa yɛn ho wɔ Tito anim no nso ayɛ nokware. 15 Bio nso, sɛ ɔkae osetie a mo nyinaa yɛe,+ ne sɛnea mode osuro ne ahopopo gyee no no a, ɛma ɔdɔ a ɔwɔ ma mo no yɛ kɛse. 16 M’ani agye, efisɛ ade nyinaa mu mewɔ mo mu awerɛhyem.*\n^ Anaa “yennidii obiara ho.”\n^ Nt., “honam.”\n^ Anaa “wɔabotow.”\n^ Nt., “mobɔ me ho mmɔden.”\n^ Anaa “mo abrabɔ ho tew; asɛm biara nni mo ho.”\n^ Nt., “ne honhom ho dwoo no.”\n^ Ebetumi nso akyerɛ, “mo nti mewɔ akokoduru.”\n2 Korintofo 7


Nnwom 109 NA-TWI - Ɔhaw mu anwiinwii - Mekamfo wo, - Bible Gateway\nNnwom 108Nnwom 110\nNnwom 109 Nkwa Asem (NA-TWI)\n109 Mekamfo wo, Onyankopɔn; nyɛ komm! 2 Amumɔyɛfo ne atorofo aba me so. Wɔka atorosɛm fa me ho, 3 na wɔka bɔne fa me ho, taa me so kwa. 4 Ɛwom sɛ medɔ wɔn, bɔ mpae ma wɔn, nanso wotia me. 5 Papa a meyɛ no, wɔde bɔne tua me so ka, na ɔdɔ a medɔ wɔn no, wɔde ɔtan tua me so ka.


Yehia Onyankopɔn Wɔ Yɛn Abrabɔ Mu Anaa? Dɛn na Akɔfa Saa Asɛmmisa no Aba?\nKENKAN WƆ Afrikaans Albanian Amharic Arabic Armenian Aymara Bengali Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Dangme Danish Dutch Efik English Estonian Ewe Finnish French Ga Georgian German Greek Guarani Haitian Creole Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikuyu Kinyarwanda Kirghiz Kirundi Korean Lithuanian Luo Malagasy Malayalam Maltese Marathi Mongolian Norwegian Nzema Papiamento (Aruba) Polish Portuguese Punjabi Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Tamil Telugu Thai Tigrinya Tsonga Tswana Turkish Twi Ukrainian Venda Vietnamese Wayuunaiki Xhosa Yoruba Zulu\nASƐM A ƐDA SO | YEHIA ONYANKOPƆN WƆ YƐN ABRABƆ MU ANAA?\nDɛn na Akɔfa Saa Asɛmmisa no Aba?\n“Wokwati Onyankopɔn a, wo ho bɛtɔ wo anaa? Mpempem pii ayɛ saa ama wɔn ho atɔ wɔn.” Saa asɛm yi, nnipa bi a wonnye nni sɛ Onyankopɔn wɔ hɔ na wɔkyerɛw no kakrakaa bɔɔ baabi. Eyi kyerɛ sɛ wɔn adwene yɛ wɔn sɛ wonhia Onyankopɔn wɔ wɔn abrabɔ mu.\nNanso, nnipa pii a wɔka sɛ wogye Onyankopɔn di tumi yɛ nneɛma bi a wobɛka sɛ Onyankopɔn nni hɔ mpo. Salvatore Fisichella yɛ Roma Katolek sɔfopɔn, na ɔkaa n’asɔremma ho asɛm sɛ: “Sɛ obi hwɛ yɛn a, ɔrenhu sɛ yɛyɛ Kristofo mpo, efisɛ ɛnnɛ yɛbɔ yɛn bra te sɛ wɔn a wɔnkɔ asɔre.”\nEbinom nso koraa de, wonni adagyew a wɔde bedwen Onyankopɔn ho. Wɔte nka sɛ baabi a Onyankopɔn wɔ no, obiara ntumi mmɛn no mpo na kampɛsɛ wanya biribi afi ne hɔ. Saafo no, sɛ wɔbɛhwehwɛ Onyankopɔn akyi kwan mpo a, gye sɛ wɔn ho akyere wɔn. Wɔafa Onyankopɔn sɛ akoa bi a sɛ wohia no a na wɔfrɛ no.\nEbinom nso wɔ hɔ a, wonhu mfaso a ɛwɔ asɔre nkyerɛkyerɛ so na wɔmfa nyɛ hwee wɔ wɔn abrabɔ mu. Ɛho nhwɛso biako ne sɛ, Katolekfo a wɔwɔ Germany no, sɛ woyi wɔn mu baanan biara a, bɛyɛ emu baasa adwene kyerɛ wɔn sɛ mpenatwe nyɛ bɔne. Nanso ɛnyɛ saa na wɔn asɔre kyerɛkyerɛ, na Bible nso nkyerɛkyerɛ saa. (1 Korintofo 6:18; Hebrifo 13:4) Asɛm no ne sɛ, ɛnyɛ Katolekfo nko ara na wɔahu sɛ wɔn asɔremma mfa asɔre nkyerɛkyerɛ mmɔ wɔn bra. Asɔre pii mu asɔfo ka sɛ wɔn asɔremma bɔ wɔn bra te sɛ nnipa a wonnye Onyankopɔn nni.\nSaa nsɛm yi nyinaa ma asɛmmisa bi sɔre sɛ: Enti yehia Onyankopɔn wɔ yɛn abrabɔ mu ampa? Saa asɛm yi nyɛ asɛm foforo. Wohwɛ Bible nhoma a edi kan no mu a, wubehu sɛ ɛhɔ na saa asɛm no dii kan puei. Nea ɛbɛyɛ a yebenya saa asɛmmisa no ho mmuae no, momma yɛnhwɛ Bible mu asɛm a ɛwɔ Genesis no.


Esther 2 NIV - Ɛster 2 AKCB\nNIV : Esther 2\nWosi Ɛster Ɔhemmea\n1Ɔhene Ahasweros bo tɔɔ ne yam akyi yi no, ofii ase dwenee nea Wasti ayɛ ne mmara a wɔahyɛ no ho. 2Na nʼasomfo susuw ho kyerɛɛ no se, “Ma yenwurawura ahemman yi mu, na yɛmpɛ mmabun ahoɔfɛfo mfa wɔn mmrɛ ɔhene. 3Ɔhene nyi ananmusifo bi wɔ ɔmantam biara mu, na wɔmfa mmea ahoɔfɛfo yi mmra ɔhene yerenom atenae wɔ Susa. Hegai a ɔyɛ piamni no na ɔbɛhwɛ wɔn so, ama wɔn ahosiesie nnuru. 4Ɛno akyi no, ababaa a ɔsɔ wʼani yiye no na wobesi no ɔhemmea, asi Wasti anan mu.” Saa afotu yi sɔɔ ɔhene no ani yiye, enti ɔyɛɛ saa ntɛm so.\n5Na Yudani bi a ɔyɛ Yair babarima a ne din de Mordekai te Susa aban no mu. Na ofi Benyamin abusuakuw mu. Na ɔyɛ Kis ne Simei aseni. 6Ɔhene Nebukadnessar na otwaa nʼabusuafo ne Yudahene Yekonia ne afoforo bi asu fii Yerusalem kɔɔ Babilonia. 7Na saa ɔbarima yi wɔ onua hoɔfɛfo bi a ne din de Hadasa a na wɔsan frɛ no Ɛster. Bere a nʼagya ne ne na wuwui no, Mordekai faa no kaa nʼabusua ho, tetew no sɛ nʼankasa babea.\n8Ɔhene no mmara a ɔhyɛe no nti, wɔde Ɛster ne mmabaa bebree baa ɔhene yerenom atenae wɔ Susa aban no mu, de wɔn hyɛɛ Hegai nsa. 9Hegai ani gyee Ɛster ho yiye, maa ɔhwɛɛ no yiye. Ntɛm ara, ɔma wɔmaa no aduan sononko, na ɔmaa no ahosiesie nnuru kaa ho. Ɔsan de mfenaa baason a oyii wɔn fii ahemfi hɔ no maa no, na ɔde ɔno ne mfenaa no kɔtenaa nea ɛhɔ ye pa ara wɔ mmea atenae hɔ.\n10Ɛster anka ne man a ofi mu ne nʼabusua a ɔbɔ ankyerɛ obiara, efisɛ na Mordekai abɔ nʼano sɛ ɔnnkyerɛ. 11Da biara Mordekai kɔnantew fa ahemfi no adiwo hɔ, bisa Ɛster ase sɛ ne ho te dɛn.\n12Ansa na wɔde ababaa biara bɛkɔ ɔhene nkyɛn no, wɔma ɔde ahoɔfɛ nnuru yɛ ne ho afe baako. Wɔde kurobow ngo yɛ ne ho asram asia na ɛno akyi no wɔde aduhuam ne nkum sononko bi ayɛ ne ho asram asia. 13Na sɛ edu bere a ɛsɛ sɛ ɔkɔ ɔhene nkyɛn a wɔma no kwan ma ɔfa atade anaa agude a ɔpɛ sɛ ɔde siesie ne ho, na ama nʼahoɔfɛ no adi mu. 14Anwummere no, wɔde no kɔ ɔhene dabekyire, na ade kye a, wɔde no akɔ baabi a ɔhene yerenom te no. Ɛhɔ na ɔhene piamni foforo bi a wɔfrɛ no Saasgas na bɛhwɛ no so. Na ɛhɔ na ɔbɛtena a ɔrenkɔ ɔhene no nkyɛn gye sɛ ɔhene no ani gye ne ho ansa na wabɔ ne din afrɛ no.\n15Na eduu Ɛster a ɔyɛ Abihail ba no so no, wammisa hwee gye sɛ nea Hegai a ɔyɛ ɔhene piamni a ɔhwɛ mmea no so no tuu no fo wɔ ho no (Mordekai nua ne Abihail, na Mordekai nso ha ɔhwɛɛ Ɛster). 16Bere a wɔde Ɛster kɔmaa ɔhene Ahasweros wɔ ahemfi hɔ Tebet ɔsram (bɛyɛ Ɔpɛpɔn) mu a na ɛyɛ nʼadedi mfe ason so no, 17ɔhene no dɔɔ no sen mmabun a wɔaka no nyinaa. Nʼani gyee ne ho ara kosii sɛ, ɔhyɛɛ no ahenkyɛw, pagyaw no sɛ ɔhemmea, sii Wasti anan mu. 18Ahemmeasi no mu no, ɔtoo pon maa ne mmapɔmma ne asomfo nyinaa de hyɛɛ Ɛster anuonyam. Ɔmaa obiara akyɛde bebree, na ɔyɛɛ no afoofida wɔ amantam no nyinaa so.\n19Mpo, bere a wɔde mmabaa no nyinaa kɔɔ mmea atenae a ɛto so abien no mu no, na Mordekai nso abɛyɛ ɔpanyin wɔ ahemfi hɔ no, 20Ɛster ankyerɛ baabi a ofi ne abusua a ɔbɔ da. Ɔkɔɔ so dii Mordekai afotu no so sɛnea ɔyɛe bere a na ɔne no te no.\nMordekai Di Ɔhene Nokware\n21Da koro bi a Mordekai wɔ adwuma mu wɔ ahemfi no, ɔhene no piamfo baanu a wɔn din de Bigtan ne Teres a na wɔyɛ ɔhene no kokoamfi no pon ano awɛmfo no bo fuw ɔhene Ahasweros, na wɔpam ne ti so sɛ wobekum no. 22Mordekai tee pɔwbɔ no, ɔbɔɔ ɔhemmea Ɛster amanneɛ. Ɔno nso ka kyerɛɛ ɔhene no, na ɔmaa Mordekai mo sɛ ɔbɛkaa asɛm no. 23Wɔkɔɔ asɛm no mu, huu sɛ asɛm a Mordekai bɛkae no yɛ nokware no, wɔsɛn mmarima baanu no wɔ dua so. Wɔkyerɛw eyi nyinaa hyɛɛ ɔhene Ahasweros adedi abakɔsɛm nhoma mu.\nAKCB : Ɛster 2


创世记 32 CCB - 1 Mose 32 AKCB\n1 Mose 32:1-32\nYakob Yɛ Ahoboa Kohyia Esau\n1Yakob nso toaa nʼakwantu no so. Onyankopɔn abɔfo behyiaa no. 2Yakob huu wɔn no, ɔkae se, “Ɛha yɛ Onyankopɔn fi!” Enti ɔtoo saa beae hɔ din “Mahanaim,” a ne nkyerɛase ne Onyankopɔn asase.\n3Yakob somaa abɔfo dii nʼanim kɔɔ ne nua Esau nkyɛn wɔ Seir a ɛwɔ Edom asase so. 4Nkra a ɔde maa wɔn ni: “Monka nkyerɛ me wura Esau se, ‘Wʼakoa Yakob se, yɛn wɔfa Laban nkyɛn na makɔtena sɛ ɔhɔho ara de besi nnɛ yi. 5Nnɛ de, mewɔ anantwi ne mfurum, nguan ne mmirekyi, nkoa ne mfenaa bebree. Masoma mʼabɔfo yi aba wo, me wura nkyɛn, sɛ wɔmmɛka nkyerɛ wo se, mereba. Mewɔ anidaso nso sɛ, menya wʼanim anuonyam ama woagye me fɛw so.’ ”\n6Asomafo no san baa Yakob nkyɛn no, wɔbɛka kyerɛɛ no se, “Yɛkɔɔ wo nua Esau nkyɛn kɔkaa wo nkra no kyerɛɛ no, na ose ɔreba abehyia wo, na mmarima ahannan na wɔka ne ho reba.”\n7Yakob de ehu ne awerɛhow kyekyɛɛ nnipa a ɔne wɔn nam no ne mmoa no mu akuw abien. 8Ɔkaa wɔ ne tirim se, “Sɛ ɛba sɛ Esau ne ne dɔm no ba bɛtow hyɛ kuw baako so a, kuw a ɛto so abien no betumi aguan.”\n9Na Yakob bɔɔ Awurade mpae se, “Ao, Awurade Nyankopɔn a mʼagya Abraham ne mʼagya Isak som wo, Awurade a woka kyerɛɛ me se, ‘San kɔ wʼasase so ne wʼabusua mu, na mɛma woayɛ ɔdefo.’ 10Wʼadɔe a wode ayɛ me ne nokware a woadi wʼakoa no mu kakraa bi mpo, mfata me. Da a mifii fie kotwaa Asubɔnten Yordan no, na me pema nko ara na mikurae, nanso nnɛ, me na mikura dɔm ahorow abien yi. 11Mesrɛ wo, gye me fi me nua Esau nsam. Misuro sɛ ɔbɛtow ahyɛ me ne me yerenom ne me mma so. 12Nanso wo na woahyɛ me bɔ se, ‘Nokware mu, mɛma woanya wo ho, na mama wʼase afɛe ayɛ sɛ mpoano nwea a wontumi nkan.’ ”\n13Saa da no, ɔdaa hɔ. Na oyii nʼagyapade no bi sɛ akyɛde a ɔde bɛma ne nua Esau. 14Nneɛma no ni: Mmirekyibere ahannu, mpapo aduonu, nguanmmere ahannu, adwennini aduonu. 15Yomabere aduasa ne wɔn mma, anantwibere aduanan, anantwinini du, mfurummmere aduonu, mfurumnini du. 16Ɔkyekyɛɛ mmoa no mu akuwakuw, de maa nʼasomfo a kuw baako biara hyɛ ɔsomfo baako nsa. Ɔka kyerɛɛ nʼasomfo no se, “Munni mʼanim nkɔ, na mmom, momma akwan nneda mmoa akuwakuw no ntam.”\n17Yakob san ka kyerɛɛ nʼasomfo a wodi kan no se, “Sɛ me nua Esau hyia mo, na obisa mo se, ‘Hena asomfo ne mo, mufi he na morekɔ he na hena mmoa na mode wɔn nam yi a?’ 18Monka nkyerɛ no se, ‘Mmoa no yɛ wʼakoa Yakob de. Ne nyinaa yɛ akyɛde a ɔde rebrɛ ne wura Esau, na nʼankasa di akyi reba.’ ”\n19Saa ara nso na Yakob ka kyerɛɛ nʼasomfo a wɔto so abien, abiɛsa ne wɔn a wodidi so a wɔde mmoa no rekɔ no se, “Sɛ muhyia Esau a, monka saa asɛm koro no ara nkyerɛ no. Monka nka ho se, 20‘Wʼakoa Yakob ankasa di yɛn akyi reba.’ ” Efisɛ na Yakob ayɛ nʼadwene sɛ, “Mede akyɛde ahorow a mede asoma adi kan yi bɛpata no, na sɛ akyiri yi ohu me a, wagye me ato mu.” 21Enti wɔde Yakob akyɛde ahorow no dii kan kɔe. Na ɔno ankasa de, ɔdaa nʼatenae hɔ anadwo no.\nYakob Ne Onyankopɔn Atentam\n22Anadwo no ara, Yakob sɔre faa ne yerenom baanu ne ne mfenaa baanu no ne ne mma dubaako no, de wɔn twaa Asubɔnten Yordan wɔ Yabok asutwabea hɔ. 23Ɔde wɔn twaa asubɔnten no wiee no, ɔsan bɛfaa nʼagyapade a aka nyinaa de twaa asu no. 24Enti ɛkaa Yakob nko ara wɔ nʼatenae hɔ. Anadwo no, obi ne no bɛtentamee ara kosii adekyee wɛɛ. 25Bere a ɔbarima a ɔne no tentamee no huu sɛ ɔrentumi nni Yakob so no, ɔbɔɔ Yakob dwonku ma ehuanee. 26Na ɔbarima no ka kyerɛɛ Yakob se, “Ade akye nti, gyaa me ma menkɔ.”\nNanso Yakob buaa no se, “Sɛ woanhyira me a, meremma wo nkɔ.”\n27Ɔbarima no bisaa Yakob se, “Wo din de dɛn?”\nObuae se, “Me din de Yakob.”\n28Ɔbarima no kae se, “Efi nnɛ, wɔremfrɛ wo Yakob bio, na mmom wɔbɛfrɛ wo Israel. Efisɛ wo ne Onyankopɔn ne nipa atentam, na woadi nkonim.”\n29Yakob bisae se, “Mesrɛ wo, wɔfrɛ wo dɛn?”\nƆbarima no nso bisaa no se, “Adɛn nti na worebisa me din?” Na ohyiraa Yakob wɔ hɔ.\n30Ɛmaa Yakob too beae hɔ din Peniel, a ne nkyerɛase ne “Onyankopɔn Anim.” Na ɔkae se, “Mahu Onyankopɔn anikann, nanso meda so te nkwa mu.”\n31Yakob refi Penuel no na owia agyina. Esiane ne dwonku a na ahuan no nti, na ɔka ne nan mu. 32Ɛno nti na ebesi nnɛ yi, Israelfo nwe aboa dwonku koraa sɛ nkae ade no; efisɛ saa ntin kɛse a ɛwɔ Yakob dwonku no na ɔbarima a ɔne no tentamee no bɔe, maa dwonku no huanee no.\nAKCB : 1 Mose 32


Yohane 5 | Intanɛt So Bible| Wiase Foforɔ Nkyerɛaseɛ\nYohane Kyerɛwtohɔ 5:1-47\nYesu saa ɔbarima bi yare wɔ Betesda (1-18)\nYesu Agya ama no tumi (19-24)\nAwufo bɛte Yesu nne (25-30)\nYesu ho adansedi (31-47)\n5 Eyi akyi no, Yudafo afahyɛ+ bi dui, na Yesu foro kɔɔ Yerusalem. 2 Ɔtare bi wɔ Yerusalem Nguan Pon+ no ho a wɔfrɛ no Hebri mu sɛ Betesda, na abrannaa anum wɔ ho. 3 Ɛhɔ na na nnipa pii a wɔyɛ ayarefo, anifuraefo, mpakye, ne wɔn a wɔn fã adwudwo deda. 4 *—— 5 Ná ɔbarima bi wɔ hɔ a wayare mfe 38. 6 Yesu hui sɛ ɔbarima yi da hɔ, na na onim sɛ wayare bere tenten. Enti obisaa no sɛ: “Wopɛ sɛ wo ho tɔ wo anaa?”+ 7 Ɛnna ɔyarefo no buaa no sɛ: “Owura, minni obiara a sɛ nsu no fono a, ɔde me bɛkɔ akɔto ɔtare no mu. Sɛ meyɛ sɛ merekɔtɔ mu a, na obi adi m’anim akɔtɔ mu.” 8 Yesu ka kyerɛɛ no sɛ: “Sɔre! Fa wo kɛtɛ,* na nantew.”+ 9 Ɛhɔ ara na ɔbarima no ho tɔɔ no, na ɔfaa ne kɛtɛ* fii ase nantewee. Ná saa da no yɛ Homeda. 10 Enti Yudafo no fii ase ka kyerɛɛ ɔbarima a wɔasa no yare no sɛ: “Ɛyɛ Homeda, na mmara mma kwan sɛ wobɛsoa kɛtɛ* no.”+ 11 Ɛnna obuaa wɔn sɛ: “Nea ɔsaa me yare no, ɔno ara na ɔka kyerɛɛ me sɛ, ‘Fa wo kɛtɛ* na nantew.’” 12 Wobisaa no sɛ: “Onipa bɛn na ɔka kyerɛɛ wo sɛ, ‘Fa wo kɛtɛ na nantew’ no?” 13 Nanso na ɔbarima a wɔasa no yare no nnim onipa ko, efisɛ na Yesu afra nnipadɔm a wɔwɔ hɔ no mu. 14 Eyinom akyi no, Yesu huu no wɔ asɔrefi hɔ, na ɔka kyerɛɛ no sɛ: “Hwɛ, wo ho atɔ wo. Nyɛ bɔne bio, na biribi a ɛsen eyi anyɛ wo.” 15 Ɔbarima no fii hɔ kɔe, na ɔkɔka kyerɛɛ Yudafo no sɛ Yesu na ɔmaa ne ho tɔɔ no. 16 Asɛm yi nti, Yudafo no tan Yesu ani, efisɛ ɔyɛɛ eyinom Homeda. 17 Na ɔka kyerɛɛ wɔn sɛ: “M’Agya ayɛ adwuma abesi sesɛɛ, na me nso, mekɔ so yɛ adwuma.”+ 18 Eyi koraa na ɛmaa Yudafo no ani bere hwehwɛe sɛ wobekum no, efisɛ ɛnyɛ Homeda nko na na ɔrebu so, na mmom ɔfrɛɛ Onyankopɔn sɛ ɔno ara n’Agya,+ de yɛɛ ne ho sɛ ɔne Onyankopɔn yɛ pɛ.+ 19 Enti Yesu ka kyerɛɛ wɔn sɛ: “Nokware, nokware, mereka akyerɛ mo sɛ, Ɔba no ankasa rentumi mmɔ ne tirim nyɛ hwee, gye nea ohu sɛ Agya no yɛ.+ Na biribiara a Agya no yɛ no, ɛno ara na Ɔba no nso yɛ. 20 Agya no pɛ Ɔba no asɛm,+ na ɔkyerɛ no nneɛma a ɔno ankasa yɛ nyinaa, na ɔbɛkyerɛ no nnwuma akɛse asen eyinom ama ayɛ mo nwonwa.+ 21 Na sɛnea Agya no nyan awufo na ɔma wɔn nkwa no,+ saa ara na Ɔba no nso ma obiara a ɔpɛ ba nkwa mu.+ 22 Na Agya no mmu obiara atɛn, na mmom ɔde atemmu nyinaa ahyɛ Ɔba no nsa,+ 23 na ama obiara adi Ɔba no ni sɛnea wodi Agya no ni no. Obiara a onni Ɔba no ni no, onni Agya a ɔsomaa no no ni.+ 24 Nokware, nokware, mereka akyerɛ mo sɛ, obiara a otie m’asɛm na ogye Nea ɔsomaa me no di no wɔ daa nkwa,+ na wɔremmu no atɛn, na mmom wafi owu mu aba nkwa mu.+ 25 “Nokware, nokware, mereka akyerɛ mo sɛ, bere no reba, na adu, sɛ awufo bɛte Onyankopɔn Ba no nne, na wɔn a wɔayɛ aso atie no, wobenya nkwa. 26 Na sɛnea Agya no wɔ nkwa wɔ n’ankasa mu*+ no, saa ara na wama Ɔba no nso anya nkwa wɔ n’ankasa mu.+ 27 Na Agya no ama no tumi sɛ ommu atɛn,+ efisɛ ɔyɛ onipa Ba.+ 28 Mommma eyi nnyɛ mo nwonwa, efisɛ bere no reba a wɔn a wɔwɔ nkae ada mu nyinaa bɛte ne nne,+ 29 na wɔapue. Wɔn a wɔyɛɛ papa no bɛkɔ nkwa wusɔre mu, na wɔn a wɔyɛɛ akyiwade no akɔ atemmu wusɔre mu.+ 30 Merentumi mmɔ me tirim nyɛ hwee. Nea mete fi Agya no hɔ no, ɛno ara na migyina so bu atɛn. Na atɛn a mibu no teɛ,+ efisɛ menhwehwɛ nea me ara mepɛ, na mmom nea ɔsomaa me no apɛde.+ 31 “Sɛ me nko ara midi me ho adanse a, m’adanse no nyɛ nokware.+ 32 Obi foforo wɔ hɔ a odi me ho adanse, na minim sɛ adanse a odi wɔ me ho no yɛ nokware.+ 33 Moasoma nnipa akɔ Yohane hɔ, na wadi nokware no ho adanse.+ 34 Nanso minnye adanse mfi nnipa hɔ, na meka eyinom na moanya nkwa. 35 Ná saa ɔbarima no yɛ kanea a ɛdɛw na ɛhyerɛn, na mo de, na mopɛ sɛ mo ani gye kɛse wɔ ne hann mu kakra.+ 36 Nanso, mewɔ adanse a ɛsen Yohane de no, efisɛ nnwuma a m’Agya de hyɛɛ me nsa sɛ menyɛ no, saa nnwuma a mereyɛ yi, ɛno ara na edi adanse sɛ Agya no na ɔsomaa me.+ 37 Na Agya a ɔsomaa me no, ɔno ara na wadi me ho adanse.+ Mo de, montee ne nne da, na munhuu sɛnea ɔte nso,+ 38 na n’asɛm nni mo mu, efisɛ munnye nea ɔsomaa no no mpo nni. 39 “Mohwehwɛ Kyerɛwnsɛm no mu,+ efisɛ mususuw sɛ ɛno na ɛbɛma moanya daa nkwa; ɛno ara* nso na edi me ho adanse.+ 40 Nanso, mompɛ sɛ moba me nkyɛn,+ na moanya nkwa. 41 Minnye anuonyam mfi nnipa hɔ, 42 na minim yiye sɛ munni Onyankopɔn dɔ wɔ mo mu. 43 M’Agya din mu na mebae, nanso munnye me. Sɛ obi foforo ba ɔno ara ne din mu a, ɔno de, mubegye no. 44 Mo mu biara gye anuonyam fi ne yɔnko nkyɛn, na anuonyam a efi Onyankopɔn koro pɛ no nkyɛn de, munnye.+ Enti ɛbɛyɛ dɛn na moagye adi? 45 Munnsusuw sɛ mɛbɔ mo sobo akyerɛ Agya no. Ɔbaako pɛ na ɔbɔ mo sobo; ɔno ne Mose,+ nea mode mo ani ato no so no. 46 Nokwasɛm ne sɛ, sɛ mugye Mose di a, anka mubegye me adi, efisɛ ɔkyerɛw me ho asɛm.+ 47 Na sɛ munnye nsɛm a ɔkyerɛwee no nni a, ɛbɛyɛ dɛn na moagye nsɛm a meka no adi?”\n^ Anaa “mpa.”\n^ Anaa “Agya no wɔ tumi a ɔde kyɛ nkwa wɔ ne mu.”\n^ Kyerɛ sɛ, Kyerɛwnsɛm no.


Tena Yehowa “Bon Kɛse” no Mu | Adesua\nKENKAN WƆ Afrikaans Albanian Amharic Arabic Argentinean Sign Language Armenian Azerbaijani Azerbaijani (Cyrillic) Bicol Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Italian Sign Language Japanese Japanese Sign Language Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Russian Sign Language Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Umbundu Uruund Uzbek Venda Vietnamese Wayuunaiki Wolaita Xhosa Yoruba Zande Zulu\n“Yehowa befi adi ne aman no akɔko sɛnea ɔkoe ne koda no.” —SAK. 14:3.\n“Ngodua bepɔw” a emu paee no kyerɛ dɛn”?\n“Bon kɛse” no gyina hɔ ma dɛn? Yɛbɛyɛ dɛn atena mu?\nDɛn ne “nkwa nsu” no, na henanom na wɔbɛnom?\n1, 2. Ɔko paa bɛn na ɛrebobɔ ba? Dɛn na Onyankopɔn asomfo bɛyɛ saa bere no?\nASƐM bi sii October 30, 1938 wɔ United States. Na nnipa mpempem pii retie radio so agoru bi. Wɔn a wɔredi agoru no kae sɛ nnipa bi fi okyinnsoromma a wɔfrɛ no Mars so rebɛsɛe asase no. Na wɔde ato gua sɛ ɛyɛ agoru bi kɛkɛ, nanso bere a nnipa pii tee no, na wosusuw sɛ ɛyɛ asɛm pa ara, enti ehu kaa wɔn. Nkurɔfo yɛɛ nea wobetumi biara sɛ wɔbɛbɔ wɔn ho aguaa.\n2 Seesei yenim sɛ ɔko paa bi rebobɔ ba. Nanso nnipa pii abubu nnua agu wɔn asom; ayɛ sɛ wɔntee ho asɛm koraa. Eyi yɛ ɔko a Onyankopɔn ankasa aka ho asɛm wɔ Bible mu, na ɛnyɛ radio so agoru bi. Wɔfrɛ ɔko no Harmagedon. Ɛyɛ ɔko a Onyankopɔn de bɛsɛe wiase bɔne yi. (Adi. 16:14-16) Onyankopɔn asomfo a wɔwɔ asase so renko bi, na mmom wɔbɛtena hɔ ahwɛ sɛnea Yehowa bɛkeka ne ho ada ne tumi kɛse adi na wagye wɔn anwonwakwan so.\n3. Nkɔmhyɛ bɛn na yebesusuw ho? Dɛn nti na ɛfa yɛn ho nnɛ?\n3 Nkɔmhyɛ bi wɔ Sakaria ti 14 a ɛma yehu Harmagedon ko no ho nsɛm pii. Wɔkyerɛw nkɔmhyɛ no bɛyɛ mfe 2,500 ni, nanso ɛfa yɛn ho nnɛ. (Rom. 15:4) Nkɔmhyɛ no mu nsɛm pii ma yehu nea ɛbɛto Onyankopɔn nkurɔfo fi 1914. Saa bere no na Kristo fii ase dii ade wɔ soro. Bio nso ɛma yehu nsɛm a ebesisi nnansa yi ara. Nkɔmhyɛ no ka “bon kɛse” ne “nkwa nsu” bi ho asɛm. (Sak. 14:4, 8) Yebehu nea bon no kyerɛ ne sɛnea ɛbɔ Yehowa asomfo ho ban. Bio, yebehu nea nkwa nsu no kyerɛ ne sɛnea ebetumi aboa yɛn. Afei nso, sɛ yehu nea nkwa nsu no betumi ayɛ ama yɛn a, yɛn kɔn bɛdɔ sɛ yɛbɛnom. Enti momma yɛnyɛ aso ntie nkɔmhyɛ no.—2 Pet. 1:19, 20.\n“YEHOWA DA” NO FI ASE\n4. (a) Bere bɛn na “Yehowa da” no fii ase? (b) Afe 1914 nnya mmae koraa no, dɛn na na Yehowa asomfo aka? Dɛn na wiase atumfoɔ yɛe wɔ ho?\n4 Sakaria ti 14 fi ase sɛ ‘Yehowa da bi reba.’ (Monkenkan Sakaria 14:1, 2.) Ɛyɛ da bɛn? Ɛno ara na wɔfrɛ no “Awurade da” no. Saa da no fii ase 1914 bere a wɔde Mesia Ahenni no sii hɔ wɔ soro no. Saa bere no, “wiase ahenni” bɛyɛɛ yɛn “Awurade ne ne Kristo no dea.” (Adi. 1:10; 11:15) Bere a 1914 nnya mmae koraa no, na Onyankopɔn asomfo aka no pen sɛ “amanaman mmere a wɔahyɛ” no bɛba awiei saa afe no. Wɔkae sɛ wiase no bɛfa ɔhaw ne abɛbrɛsɛ mu. (Luka 21:24) Dɛn na amanaman no yɛe wɔ asɛm no ho? Wobuu nnua guu wɔn asom. Atumfoɔ no ne nyamesom akannifo no dii asɛmpakafo a wɔasra wɔn no ho fɛw, na wɔtaa wɔn mpo. Nanso nea na ɛsɛ sɛ wiase atumfoɔ no hu ne sɛ Kristofo a wɔasra wɔn no yɛ “ɔsoro Yerusalem” anaa Mesia Ahenni no ananmusifo, enti sɛ wodi wɔn ho fɛw a, na ade nyinaa so Tumfoɔ Onyankopɔn no ankasa na wɔredi ne ho fɛw.—Heb. 12:22, 28.\n5, 6. (a) Sakaria kae sɛ amanaman no bɛyɛ Onyankopɔn nkurɔfo dɛn? (b) Ɛhefo na Sakaria kae sɛ ‘wɔbɛka’?\n5 Sakaria kaa nea amanaman no bɛyɛ. Ɔkae sɛ: “Wɔbɛfa kurow no.” Saa “kurow” yi ne Yerusalem, na egyina hɔ ma Onyankopɔn Ahenni a Mesia no di so no. Mesia Ahenni no wɔ ananmusifo wɔ asase so. Bible frɛ wɔn “ɔman mma.” Eyinom ne Kristofo a wɔasra wɔn a wɔda so wɔ asase so no. (Filip. 3:20) Bere a Wiase Ko I gyina mu no, ‘wɔfaa kurow no,’ kyerɛ sɛ wɔkyeree Yehowa ahyehyɛde no fã a ɛwɔ asase so no mpanyimfo. Wɔde mpanyimfo no koguu afiase wɔ Atlanta, Georgia, U.S.A. Atamfo teetee Kristofo a wɔasra wɔn yi yɛɛ wɔn aninyanne, wɔbaraa wɔn nhoma, na wɔbɔɔ mmɔden sɛ wɔde wɔn nsa bɛto wɔn asɛnka adwuma no so. Enti yɛbɛka a, na ‘wɔrefow kurow no mu adan,’ kyerɛ sɛ nkaefo no agyapade.\n6 Atamfo tuu wɔn ani sii Onyankopɔn nkurɔfo so na wɔsɛee wɔn din, nanso wɔantumi ansɛe nokware som. Sakaria kae sɛ ebinom ‘bɛka.’ Eyinom ne Kristofo a wɔasra wɔn no nkaefo a wodii nokware no. Saafo no amma kwan amma ‘wɔantwa wɔn amfi kurow no mu.’\n7. Dɛn na Kristofo a wɔasra wɔn no ayɛ a yebetumi asua nnɛ?\n7 Bere a Wiase Ko I baa awiei no atamfo maa Onyankopɔn nkurɔfo asom dwoo wɔn anaa? Dabi. Ɔtaa a Sakaria hyɛɛ ho nkɔm sɛ amanaman no de bɛba Onyankopɔn nkurɔfo so no kɔɔ so ara. (Adi. 12:17) Nea ɛkɔɔ so wɔ Wiase Ko II mu no si eyi so dua. Sɛ yɛhwɛ nokwaredi a Kristofo a wɔasra wɔn no de gyinaa wɔn nan so no a, ɛhyɛ yɛn nyinaa nkuran sɛ yɛmfa animia nnyina sɔhwɛ biara mu. Yɛn gyidi nti, yɛn abusuafo, yɛn adwumayɛfo, anaa yɛn sukuufo betumi asɔre atia yɛn na wɔadi yɛn ho fɛw. (1 Pet. 1:6, 7) Nanso baabi a Yehowa asomfo te biara, wɔasi wɔn bo sɛ ‘wobegyina pintinn,’ na wɔremma ‘wɔn atamfo nhunahuna wɔn.’ (Filip. 1:27, 28) Ɛnde, bere a wiase no retan yɛn no, ɛhe na yebenya abɔ yɛn ho aguaa?—Yoh. 15:17-19.\nYEHOWA WƆ “BON KƐSE” BI\n8. (a) Ɛtɔ da bi a, Bible de bepɔw gyina hɔ ma dɛn? (b) “Ngodua bepɔw” no gyina hɔ ma dɛn?\n8 Yɛabehu sɛ “kurow no” anaa Yerusalem gyina hɔ ma ɔsoro Yerusalem. Sɛ saa na ɛte a, ɛnde na “ngodua bepɔw a esi Yerusalem anim” no nso gyina hɔ ma biribi. Bepɔw no gyina hɔ ma dɛn? Ɔkwan bɛn so na emu “bɛpae” abɛyɛ mmepɔw abien? Adɛn nti na Yehowa frɛ no “me mmepɔw”? (Monkenkan Sakaria 14:3-5.) Ɛtɔ da bi a, Bible de bepɔw gyina hɔ ma ahenni anaa aban. Afei nso Bible taa de Onyankopɔn bepɔw gyina hɔ ma ne nhyira ne n’ahobammɔ. (Dw. 72:3; Yes. 25:6, 7) Enti ngodua bepɔw a esi Yerusalem apuei fam no gyina hɔ ma Yehowa nniso, kyerɛ sɛ ɔno ne Otumfoɔ Pumpuni wɔ n’abɔde nyinaa so.\n9. Ngodua bepɔw a emu paee no kyerɛ dɛn?\n9 Nkɔmhyɛ no kae sɛ ngodua bepɔw a esi Yerusalem apuei fam no mu “bɛpae.” Eyi kyerɛ dɛn? Ɛkyerɛ nniso foforo bi a na Yehowa bɛhyehyɛ de adi dwuma titiriw bi. Saa nniso foforo yi ne Mesia Ahenni no, na Yehowa de ama Yesu Kristo sɛ onni so hene. Nniso abien no nyinaa yɛ Yehowa dea, ɛno nti na Yehowa frɛ mmepɔw abien no sɛ “me mmepɔw” no.—Sak. 14:4.\n10. “Bon kɛse” a ɛda mmepɔw abien ntam no gyina hɔ ma dɛn?\n10 Nkɔmhyɛ no ma yehu sɛ Yehowa nan si bepɔw no so. Bere a emu repae nyinaa na ne nan da so si so. Enti sɛ ɛpae ma ɛfã kodi atifi na ɛfã kodi anafo a, yebetumi aka sɛ Yehowa nan si mmepɔw abien so. Eyi bɛma “bon kɛse” bi abɛda Yehowa nan ntam. Dɛn ne “bon kɛse” no? Egyina hɔ ma Onyankopɔn ahobammɔ. Sɛnea nnipa tumi nya ahobammɔ wɔ mmepɔw abien ntam no, saa ara na Yehowa asomfo nya ahobammɔ wɔ ne nniso ne Mesia Ahenni no ase. Yehowa remma kwan mma obiara nsɛe nokware som da. Bere bɛn na ngodua bepɔw no mu paee? Emu paee 1914 bere a Amanaman Mmere no baa awiei na Mesia Ahenni no fii ase dii tumi no. Ɛnde, bere bɛn na Onyankopɔn asomfo fii ase guan kɔɔ “bon kɛse” no mu?\nWOFII ASE GUAN KƆƆ BON NO MU\n11, 12. (a) Bere bɛn na Onyankopɔn nkurɔfo fii ase guan kɔɔ bon no mu? (b) Dɛn na ɛkyerɛ sɛ Yehowa de ne basa a emu yɛ den no bɔ ne nkurɔfo ho ban?\n11 Yesu bɔɔ n’akyidifo kɔkɔ sɛ: “Me din nti aman nyinaa bɛtan mo.” (Mat. 24:9) Efi 1914 a awiei bere no fii ase no, yɛn atamfo ama wɔn homene so. Wiase Ko I mu no, atamfo teetee Kristofo a wɔasra wɔn no, nanso wɔantumi antɔre wɔn ase. Afe 1919 no, wogyee Onyankopɔn nkurɔfo fii Babilon Kɛse anaa atoro som mu. (Adi. 11:11, 12) * Saa bere no na Yehowa nkurɔfo fii ase guan kɔɔ bon no mu, bon a ɛda Yehowa mmepɔw abien ntam no.\n12 Efi 1919 reba nyinaa Yehowa abɔ n’asomfo ho ban wɔ wiase baabiara. Atumfoɔ baraa asɛnka adwuma no ne Yehowa Adansefo nhoma wɔ aman pii so. Yɛreka yi mpo, wɔabara yɛn adwuma no wɔ aman bi so. Nanso nea wɔbɛyɛ biara wɔrentumi ntu nokware som ase da! Yehowa de ne basa a emu yɛ den no bɛbɔ ne nkurɔfo ho ban.—Deut. 11:2.\n13. Yɛbɛyɛ dɛn atena Yehowa “bon kɛse” no mu? Adɛn nti na ɛnnɛ paa na ehia sɛ yɛtena bon no mu?\n13 Sɛ yɛde yɛn ho fam Yehowa ho na yeso nokware no mu denneennen a, ɔne ne Ba Yesu Kristo bɛbɔ yɛn ho ban. Onyankopɔn remma onipa anaa biribiara ‘nhwim yɛn mfi ne nsam.’ (Yoh. 10:28, 29) Yehowa ayɛ krado sɛ ɔbɛboa yɛn ma yɛabrɛ yɛn ho ase ahyɛ ne nniso ne ne Ba no nniso ase. Seesei a ahohiahia kɛse no rebobɔ ba no na yehia ne mmoa paa. Enti ɛnnɛ ne bere a ehia sɛ yɛkɔ so tena Yehowa “bon kɛse” no mu.\nYEHOWA “KODA NO” REBA\n14, 15. Da a Onyankopɔn ne n’atamfo bɛko no, dɛn na ɛbɛto wɔn a wonni “bon kɛse” no mu no?\n14 Bere a wiase bɔne yi reba awiei no, yɛhwɛ kwan sɛ Satan nsa bɛyɛ den wɔ Yehowa asomfo so. Ɛrenkyɛ Satan bɛtow ne twɛre a etwa to. Afei Yehowa bɛkeka ne ho na wasɛe n’atamfo nyinaa. Saa da no na Sakaria frɛ no Yehowa “koda.” Ɛda no, Otumfoɔ Pumpuni Yehowa bɛma ne homene so na wada ne ho adi sɛ Ɔkofo Nuonyamfo. ‘Ɔkoda’ yi bɛsen ɔkoda a atwam biara.—Sak. 14:3.\n15 Onyankopɔn koda no fi ase a, dɛn na ɛbɛto wɔn a wonni “bon kɛse” no mu? Nkɔmhyɛ no ka sɛ “hann biara remma” wɔn so. Nea eyi kyerɛ ne sɛ wɔrennya Onyankopɔn anim dom. Nkɔmhyɛ no daa no adi sɛ “ɔpɔnkɔ ne afurumpɔnkɔ ne yoma ne afurum ne afieboa biara” ‘bɛkyenkyen.’ Eyi kyerɛ sɛ amanaman no akode nyinaa bɛyɛ kwa, wɔrentumi mfa nyɛ hwee. Yehowa besum yare ne “ɔhaw” agu n’atamfo so. Sɛ ɛyɛ yare paa oo, sɛ nso kasakoa oo, yɛrentumi nkyerɛ. Nea yenim ne sɛ ɔhaw no bɛma n’atamfo abɔ nnyennyan. Saa da no, ‘wɔn ani ne wɔn tɛkrɛma bɛporɔw,’ kyerɛ sɛ, atamfo renhu hwee, enti wɔbɛto afom; na wɔde krado bɛto wɔn ano, wɔbɛyɛ dinn. (Sak. 14:6, 7, 12, 15) “Asase so ahene ne wɔn asafodɔm” nyinaa bɛkɔ akodi Satan afã. Nanso asɛm no ne sɛ, baabi a wɔhyɛ biara wɔbɛsɛe wɔn. (Adi. 19:19-21) “Wɔn a Yehowa bekunkum wɔn saa da no begugu hɔ fi asase ano akɔpem asase ano.”—Yer. 25:32, 33.\n16. Bere a Onyankopɔn koda no rebobɔ ba yi, nsɛmmisa bɛn na ɛsɛ sɛ yesusuw ho? Dɛn na ebehia sɛ yɛyɛ?\n16 Sɛ ɔko ba a, ɛka obiara. Wɔn a wobedi nkonim mpo nya wɔn de. Aduan kɔ atwee. Amamfo agyapade sɛe na ahokyere ba baabiara. Ahofadi a nnipa wɔ fi wɔn nsa. Sɛ biribi saa to yɛn a, dɛn na yɛbɛyɛ? Yɛbɛbɔ hu anaa? Yɛn abam bebu ma yɛagyae Yehowa som? Kae sɛ ahohiahia kɛse no mu mpo na ehia sɛ yɛma yɛn gyidi yɛ den na yɛtena Yehowa “bon kɛse” no mu na yenya anidaso sɛ obegye yɛn!—Monkenkan Habakuk 3:17, 18.\n“NKWA NSU BƐTENE”\n17, 18. (a) Dɛn ne “nkwa nsu” no? (b) “Apuei po” ne “atɔe po” no gyina hɔ ma dɛn? (d) Dɛn na woasi wo bo sɛ wobɛyɛ?\n17 Harmagedon akyi no, “nkwa nsu bɛtene” afi Mesia Ahenni no mu. Dɛn ne “nkwa nsu” no? Egyina hɔ ma nea Yehowa ayɛ a ɔde gye nkwa. Sakaria nkɔmhyɛ no kaa “apuei po” ne “atɔe po” ho asɛm. “Apuei po” no gyina hɔ ma Po a Awu, na ɛkyerɛ nnipa a wɔwɔ adamoa mu. “Atɔe po” no nso gyina hɔ ma Mediterranea Po. Saa po yi de, nkwa wom, na ɛkyerɛ “nnipakuw kɛse” a wobetwa Harmagedon. (Monkenkan Sakaria 14:8, 9; Adi. 7:9-15) Wobegye akuw abien yi nyinaa afi owu a Adam kɔfa bae no mu. Afei wɔbɛnom “nkwa nsu,” “nkwa nsu asubɔnten” no.—Adi. 22:1, 2.\nSi wo bo sɛ wobɛtena Yehowa “bon kɛse” no mu\n18 Yehowa bɛbɔ yɛn ho ban ma yɛatwa wiase bɔne yi akɔ wiase foforo a trenee wom no mu. Ɛwom, amanaman no tan yɛn, nanso momma yensi yɛn bo sɛ yɛbɛbrɛ yɛn ho ase ahyɛ Onyankopɔn Ahenni no ase na yɛatena Yehowa “bon kɛse” no mu.\n^ nky. 11 Hwɛ Adiyisɛm—N’awiei Koraa Abɛn! nhoma no kratafa 169-170.


Ɔhene Belsasar tow pon (1-4)\nNsa bi kyerɛw biribi wɔ ɔfasu ho (5-12)\nWɔka kyerɛɛ Daniel sɛ ɔnkyerɛ nkyerɛwee no ase (13-25)\nNea ɛkyerɛ: Babilon bɛsɛe (26-31)\n5 Ɔhene Belsasar+ tow pon kɛse bi maa n’abirɛmpɔn 1,000, na ɔnom nsã wɔ wɔn anim.+ 2 Bere a nsã no bow Belsasar no, ɔkae sɛ wɔmfa sika kɔkɔɔ ne dwetɛ nneɛma a ne papa* Nebukadnesar kɔfa fii Yerusalem asɔrefi hɔ bae no mmra,+ na ɔhene ne n’abirɛmpɔn, ne ne mpenafo,* ne ne yerenom nkumaa no nnom mu. 3 Ɛnna wɔde nneɛma a wɔde sika kɔkɔɔ ayɛ a wɔkɔfa fii Onyankopɔn asɔrefi a ɛwɔ Yerusalem no bae, na ɔhene ne n’abirɛmpɔn, ne ne mpenafo, ne ne yerenom nkumaa no nom mu. 4 Wɔnom nsã, na wɔkamfoo anyame a wɔde sika kɔkɔɔ, ne dwetɛ, ne kɔbere, ne dade, ne dua, ne abo ayɛ no. 5 Prɛko pɛ na onipa nsateaa bi bae, na efii ase kyerɛw ahemfi no fasu ho, baabi a ɛne kaneadua no di nhwɛanim no. Bere a nsa no rekyerɛw no, na ɔhene hu nsa no akyi. 6 Ɛnna ɔhene yɛɛ hoyaa,* na nneɛma a ɔredwen ho wɔ ne tirim no ma ɔbɔɔ hu, na n’asen mu hodwowee,+ na ne nkotodwe keka boom. 7 Ɔhene teɛɛm denneennen sɛ wɔnkɔfa nkonyaayifo, Kaldeafo,* ne nsoromma mu ahwɛfo no mmra.+ Na ɔhene ka kyerɛɛ Babilon anyansafo no sɛ: “Obiara a ɔbɛkan nkyerɛwee yi na wakyerɛ me ase no, wɔde ntama afasebiri befura no, na wɔde sika kɔkɔɔ kɔnmuade begu ne kɔn mu,+ na ɔbɛyɛ nea ɔto so abiɛsa a obedi tumi wɔ ahenni yi mu.”+ 8 Ɛnna ɔhene anyansafo no nyinaa bae, nanso wɔantumi ankan nkyerɛwee no, na wɔantumi ankyerɛ ase ankyerɛ ɔhene.+ 9 Enti Ɔhene Belsasar bɔɔ hu paa, na n’anim yɛɛ hoyaa; na n’abirɛmpɔn no ho yeraw wɔn.+ 10 Ɔhene ne n’abirɛmpɔn nsɛm no nti, ɔhemmaa no baa apontow dan no mu. Na ɔhemmaa no kae sɛ: “O ɔhene, nya nkwa daa! Mma nneɛma a woredwen ho wɔ wo tirim no mmmɔ wo hu, na mma w’anim nnyɛ hoyaa. 11 Ɔbarima* bi wɔ w’ahenni mu a ɔwɔ anyame kronkron no honhom. Wo papa bere so no, wohui sɛ ɔwɔ nimdeɛ ne nhumu ne nyansa a ɛte sɛ anyame nyansa.+ Wo papa, Ɔhene Nebukadnesar, de no sii akɔmfo, nkonyaayifo, Kaldeafo,* ne nsoromma mu ahwɛfo no so panyin.+ Ɔhene, wo papa na ɔyɛɛ no saa. 12 Daniel a ɔhene too no din Beltesasar no,+ na onim ade paa, na na ɔwɔ nimdeɛ ne nhumu a wɔde kyerɛ dae ne akasabebu* ase, nimdeɛ ne nhumu a wɔde kyerɛkyerɛ nsɛm a emu yɛ den mu.*+ Enti ma wɔnkɔfrɛ Daniel mmra, na ɔbɛkyerɛ ase akyerɛ wo.” 13 Ɛnna wɔde Daniel baa ɔhene anim. Na ɔhene bisaa Daniel sɛ: “Wone Daniel anaa? Woka nkurɔfo a me papa ɔhene atu wɔn ase afi Yuda de wɔn aba ha no ho?+ 14 Mate wo nka sɛ wowɔ anyame no honhom,+ na wɔahu sɛ wowɔ nimdeɛ ne nhumu, na wowɔ nyansa a ɛkyɛn so.+ 15 Wɔde anyansafo ne nkonyaayifo no baa m’anim sɛ wɔmmɛkenkan nkyerɛwee yi na wɔnkyerɛ me ase, nanso wɔantumi ankyerɛ asɛm no ase.+ 16 Nanso mate wo nka sɛ wutumi kyerɛ nsɛm ase,+ na wutumi kyerɛkyerɛ nsɛm a emu yɛ den mu.* Enti sɛ wutumi kenkan nkyerɛwee yi na wokyerɛ me ase a, wɔde ntama afasebiri befura wo, na wɔde sika kɔkɔɔ kɔnmuade begu wo kɔn mu, na wobɛyɛ nea ɔto so abiɛsa a obedi tumi wɔ ahenni yi mu.”+ 17 Ɛnna Daniel ka kyerɛɛ ɔhene sɛ: “Ma w’akyɛde no nwɔ hɔ, na fa w’akyɛde no ma nnipa foforo. Nanso, mɛkenkan nkyerɛwee no akyerɛ ɔhene, na mama woahu ne nkyerɛase. 18 Ɔhene, Ɔsorosoroni Nyankopɔn no de ahenni ne kɛseyɛ ne nidi ne tumi maa wo papa Nebukadnesar.+ 19 Kɛseyɛ a Ɔde maa no nti, nkurɔfo, aman, ne nnipa a wɔka kasa horow nyinaa ho popoe wɔ n’anim na wosuroo no.+ Obiara a ɔpɛ no, okum no, na obiara a ɔpɛ no, ɔma ɔtenaa ase; obiara a ɔpɛ no, ɔmaa no so, na obiara a ɔpɛ no, ɔbrɛɛ no ase.+ 20 Nanso bere a ne koma maa ne ho so na ne honhom yɛɛ den ma ɔyɛɛ ahantan no,+ wotuu no fii n’ahengua so, na wogyee n’anuonyam fii ne nsam. 21 Wɔpam no fii nnipa mu, na wɔmaa ne koma yɛɛ sɛ aboa de, na wuram mfurum na ɔne wɔn tenae. Ɔwee wura sɛ nantwi, na ɔsoro bosu fɔw ne honam, kosii sɛ ohui sɛ Ɔsorosoroni Nyankopɔn no na odi nnipa ahenni so tumi, na ɔde ma obiara a ɔpɛ.+ 22 “Na wo, ne ba* Belsasar, wunim eyinom nyinaa, nanso woammrɛ wo koma ase. 23 Mmom, Ɔsoro Wura no na woama wo ho so atia no,+ na woama wɔde ne fi nneɛma abrɛ wo.+ Na wo ne w’abirɛmpɔn, ne wo mpenafo, ne wo yerenom nkumaa anom mu nsã, na woakamfo anyame a wɔde dwetɛ ne sika kɔkɔɔ, kɔbere, dade, dua, ne abo ayɛ no, anyame a wonhu ade na wɔnte asɛm na wonnim hwee no.+ Na Onyankopɔn a wo home+ ne w’akwan nyinaa wɔ ne nsam no de, woanhyɛ no anuonyam. 24 Enti ɔno na ɔsomaa nsa yi ma ɛbɛkyerɛw nkyerɛwee yi.+ 25 Na nsɛm a ɛkyerɛwee no ni: MENE, MENE, TEKEL, ne PARSIN. 26 “Nsɛm no nkyerɛase ni: MENE, Onyankopɔn akan nna a w’ahenni bedi, na ɔde aba awiei.+ 27 “TEKEL, wɔakari wo wɔ nsenia* mu, na wɔahu sɛ wunnu baabiara. 28 “PERES, wɔakyɛ w’ahenni mu de ama Mediafo ne Persiafo.”+ 29 Ɛnna Belsasar kae ma wɔde ntama afasebiri furaa Daniel, na wɔde sika kɔkɔɔ kɔnmuade guu ne kɔn mu; na wɔbɔɔ dawuru sɛ ɔno na ɔbɛyɛ nea ɔto so abiɛsa a obedi tumi wɔ ahenni no mu.+ 30 Saa anadwo no ara, wokum Kaldeafo hene Belsasar.+ 31 Na wɔde ahenni no maa Mediani Dario.+ Saa bere no, na wadi bɛyɛ mfe 62.\n^ Anaa “ɔhene anim sesae.”\n^ Kyerɛ sɛ, nnipakuw bi a wɔaben wɔ abisa ne nsoromma mu hwɛ mu.\n^ Anaa “Ɔbarima mmɔdenbɔfo.”\n^ Nt., “wɔde san apɔw.”\n^ Nt., “wutumi san apɔw.”


Ahintasɛm Kronkron—Apam Ahorow Daa Aseni a Wɔahyɛ Ne Ho Bɔ no Adi (Genesis 3:15) | Bɛn Yehowa\nKENKAN WƆ Afrikaans Albanian Amharic Arabic Armenian Aymara Baoule Bengali Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Fijian Finnish French Ga Georgian German Greek Haitian Creole Hausa Hiligaynon Hindi Hungarian Iloko Indonesian Italian Japanese Kikongo Kikuyu Kiluba Kinyarwanda Kirghiz Kirundi Kisonge Kongo Korean Kwanyama Latvian Lingala Lithuanian Luganda Luo Macedonian Malagasy Malayalam Maltese Myanmar Ndebele (Zimbabwe) Ndonga Niuean Norwegian Oromo Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Seychelles Creole Shona Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tamil Thai Tigrinya Tiv Tok Pisin Tongan Tshiluba Tsonga Tswana Turkish Twi Ukrainian Uruund Venda Vietnamese Xhosa Yoruba Zulu\n‘Onyankopɔn Nyansa Ahintasɛm Kronkron’\n1, 2. ‘Ahintasɛm kronkron’ bɛn na ɛsɛ sɛ ɛho hia yɛn?\nAHINTASƐM! Esiane sɛ ahintasɛm yɛ nwonwa, ɛyɛ anigye, na ɛyɛ ahodwiriw nti, ɛtaa yɛ den ma nnipa sɛ wɔbɛkata so. Nanso, Bible ka sɛ: “Onyankopɔn anuonyam ne asɛm so hintaw.” (Mmebusɛm 25:2) Yiw, sɛ́ Otumfo Pumpuni ne Ɔbɔadeɛ no, Yehowa de nneɛma bi hintaw adesamma kosi sɛ ne bere bedu ma wayi no adi.\n2 Nanso, ahintasɛm bi wɔ hɔ a ɛyɛ anigye na ɛyɛ nwonwa a Yehowa ayi no adi wɔ N’asɛm mu. Wɔfrɛ no ‘Onyankopɔn pɛ ahintasɛm kronkron.’ (Efesofo 1:9) Ɛho ade a wubesua no bɛma woanya nneɛma pii asen biribi a worepɛ ahu kɛkɛ a wubehu. Ahintasɛm yi a wubehu no betumi de wo akɔ nkwagye mu, na ebetumi ama woanya Yehowa nyansa a enni ano no mu nhumu bi.\nWoyi no Adi Nkakrankakra\n3, 4. Ɔkwan bɛn so na nkɔmhyɛ a wɔyɛɛ ho kyerɛwtohɔ wɔ Genesis 3:15 no ma yenyaa anidaso, na ahintasɛm, anaa ‘ahintasɛm kronkron’ bɛn na ɛwom?\n3 Bere a Adam ne Hawa yɛɛ bɔne no, ebetumi aba sɛ ɛyɛe sɛnea Yehowa atirimpɔw a ɛne sɛ ɔbɛdan asase paradise a nnipa a wɔyɛ pɛ te so no asɛe no. Nanso, Onyankopɔn dii asɛm no ho dwuma ntɛm ara. Ɔkae sɛ: “Mede ɔtan mɛto wo [ɔwɔ no] ne ɔbea no ntam, ɛne w’asefo ne n’asefo ntam. Ɔno na ɔbɛbɔ wo ti; na wo nso woaka ne nantin.”—Genesis 3:15.\n4 Ná nsɛm yi kyere adwene, na emu dɔ. Ná hena ne saa ɔbea yi? Ná hena ne ɔwɔ no? Ná hena ne ‘aseni’ no a ɔbɛbɔ ɔwɔ no ti no? Ná Adam ne Hawa betumi abɔ wɔn tirim kɛkɛ. Nanso, Onyankopɔn nsɛm no maa nnipa baanu a wɔanni nokware no asefo biara a wobedi nokware no nyaa anidaso. Ná trenee bedi nkonim. Ná Yehowa atirimpɔw bɛbam. Ɔkwan bɛn so? Ná ɛyɛ ahintasɛm ampa! Bible frɛ no ‘Onyankopɔn nyansa ahintasɛm kronkron, nyansa a wɔde siei.’—1 Korintofo 2:7.\n5. Kyerɛkyerɛ nea enti a Yehowa yii n’ahintasɛm adi nkakrankakra no mu.\n5 Ná Yehowa, sɛ́ ‘Obi a oyi ahintasɛm adi no,’ beyi nsɛm a ɛfa ahintasɛm yi mmamu ho a ɛho hia no adi awiei koraa. (Daniel 2:28) Nanso, na ɔbɛyɛ saa nkakrankakra. Sɛ yɛbɛyɛ mfatoho a, yebetumi asusuw sɛnea agya bi a ɔwɔ dɔ bebua ne ba abarimaa kumaa bere a obisa no sɛ, “Paapa, ɛyɛɛ dɛn na wɔwoo me?” no ho. Agya a onim nyansa ka nsɛm a abarimaa kumaa no betumi ate ase. Na bere a abarimaa no nyin no, agya no ka pii kyerɛ no. Saa ara na Yehowa hu bere a ne nkurɔfo betumi ate n’apɛde ne n’atirimpɔw ho adiyi ahorow ase no.—Mmebusɛm 4:18; Daniel 12:4.\n6. (a) Atirimpɔw bɛn ho dwuma na apam, anaa nhyehyɛe di? (b) Dɛn nti na ɛyɛ nwonwa sɛ Yehowa ne nnipa bɛyɛ apam?\n6 Ɔkwan bɛn so na Yehowa yii nneɛma a ɛte saa adi? Ɔnam apam, anaa nhyehyɛe ahorow so na eyii dodow no ara adi. Ɛda adi sɛ, wo ne obi ayɛ nhyehyɛe bi pɛn—sɛ ebia wobɛtɔ ofie bi anaasɛ ɔmmɔ wo bosea anaa ɔbɛbɔ wo hɔ bosea. Nhyehyɛe a ɛte saa no yɛɛ mmara kwan so bɔhyɛ a ɛkyerɛ sɛ mubedi asɛm no ho dwuma. Nanso dɛn nti na ɛsɛ sɛ Yehowa ne nnipa yɛ apam, anaa nhyehyɛe ahorow? Ɛyɛ ampa sɛ, n’asɛm yɛ ne bɔhyɛ ahorow ho adanse a edi mũ. Ɛte saa, nanso, mmere bi wɔ hɔ a Onyankopɔn afi ayamye mu de mmara kwan so nhyehyɛe ahorow ataa n’asɛm akyi. Saa apam nhyehyɛe a emu yɛ den yi ma yɛn nnipa a yɛnyɛ pɛ no nya biribi a emu yɛ den paa gyina so nya Yehowa bɔhyɛ ahorow mu ahotoso.—Hebrifo 6:16-18.\nApam a Ɔne Abraham Yɛe\n7, 8. (a) Apam bɛn na Yehowa ne Abraham yɛe, na ahintasɛm kronkron no ho ntease bɛn na ɛma wonyae? (b) Ɔkwan bɛn so na Yehowa de nkakrankakra maa abusua a na Aseni a wahyɛ ne ho bɔ no befi mu aba no daa adi?\n7 Bere a wɔpam onipa fii Paradise akyi bɛboro mfirihyia mpem abien no, Yehowa ka kyerɛɛ ne somfo nokwafo Abraham sɛ: “Nhyira na mehyira wo, na ɔdɔ na mɛma w’asefo adɔ sɛ ɔsoro nsoromma . . . na w’asefo mu na wobehyira asase so amanaman nyinaa, efisɛ woatie me nne.” (Genesis 22:17, 18) Ná eyi nyɛ bɔhyɛ kɛkɛ; Yehowa yɛɛ no mmara kwan so apam, na ɔde n’ankasa ntam a ommu so taa akyi. (Genesis 17:1, 2; Hebrifo 6:13-15) Hwɛ sɛnea ɛyɛ nwonwa sɛ Amansan Hene no ayɛ nhyehyɛe ankasa sɛ obehyira adesamma!\n‘Mɛma w’asefo ayɛ bebree sɛ ɔsoro nsoromma’\n8 Abraham apam no daa no adi sɛ Aseni no bɛba sɛ onipa, efisɛ na ɔbɛyɛ Abraham aseni. Nanso, na ɔbɛyɛ hena? Bere kɔɔ so no, Yehowa daa no adi sɛ wɔ Abraham mma mu no, Isak mu na Aseni no befi aba. Wɔ Isak mma baanu no mu no, wɔpaw Yakob. (Genesis 21:12; 28:13, 14) Akyiri yi, Yakob kaa nkɔmhyɛ nsɛm yi guu ne mmabarima 12 no biako so sɛ: “Ahempoma remfi Yuda nsa, na mmarahyɛ poma remfi n’anan ntam, kosi sɛ ɛsodifo a aman bɛyɛ osetie ama no no bɛba.” (Genesis 49:10) Afei de na wɔabehu sɛ Aseni no bɛyɛ ɔhene, nea obefi Yuda abusua mu!\nApam a Ɔne Israel Yɛe\n9, 10. (a) Apam bɛn na Yehowa ne Israel man no yɛe, na ahobammɔ bɛn na apam no de mae? (b) Ɔkwan bɛn so na Mmara no ma ɛdaa adi sɛ adesamma hia agyede?\n9 Wɔ afe 1513 A.Y.B. mu no, Yehowa yɛɛ nhyehyɛe a ɛbɔɔ kwan maa ahintasɛm kronkron no ho nsɛm foforo a wobeyi no adi. Ɔne Abraham asefo, Israel man yɛɛ apam. Ɛwom sɛ Mose Mmara apam yi nyɛ adwuma nnɛ de, nanso na ɛyɛ Yehowa atirimpɔw a ɔnam so de Aseni a wahyɛ ne ho bɔ bɛba no fã titiriw. Ɔkwan bɛn so? Susuw akwan abiɛsa ho hwɛ. Nea edi kan, na Mmara no te sɛ ɔfasu a ɛyɛ den. (Efesofo 2:14) Ne trenee mmara no yɛe sɛ ɔfasu a na etwa Yudafo ne Amanaman mufo ntam. Enti Mmara no boa bɔɔ abusua santen a na Aseni a wɔahyɛ ne ho bɔ no befi mu aba no ho ban. Esiane ahobammɔ a ɛte saa nti na na ɔman no da so wɔ hɔ bere a Onyankopɔn bere dui sɛ wɔbɛwo Mesia no wɔ Yuda abusua mu no.\n10 Nea ɛto so abien, Mmara no maa sɛnea na adesamma hia agyede no daa adi pefee. Sɛ́ Mmara a ɛyɛ pɛ no, ɛmaa sɛnea nnipa abɔnefo ntumi nni so koraa no daa adi pefee. Enti ɛmaa ‘mmara atotõatotõ kɔɔ so kosii sɛ aseni a wɔhyɛɛ ne ho bɔ no bɛba.’ (Galatifo 3:19) Mmara no ma wonyaa hokwan de mmoa bɔɔ afɔre pataa bɔne kosii bere bi. Nanso, sɛnea Paulo kyerɛwee no, esiane sɛ “anantwinini ne mpapo mogya ntumi nyi bɔne” nti, na saa afɔre ahorow yi yɛ Kristo agyede afɔre no sunsuma ara kwa. (Hebrifo 10:1-4) Wɔ Yudafo anokwafo a na wɔwɔ hɔ saa bere no fam no, apam no bɛyɛɛ wɔn ‘yɛnfo a ɛkyerɛ wɔn Kristo so kwan.’—Galatifo 3:24.\n11. Anidaso a ɛyɛ anigye bɛn na Mmara apam no maa Israel nyae, nanso dɛn nti na anidaso no bɔɔ ɔman mũ no nyinaa?\n11 Nea ɛto so abiɛsa, saa apam no maa Israel man no nyaa anidaso a ɛyɛ anigye. Yehowa ka kyerɛɛ wɔn sɛ, sɛ wodi apam no so a, wɔbɛyɛ “asɔfo ahemman ne ɔman kronkron.” (Exodus 19:5, 6) Awiei koraa no, honam fam Israelfo na wɔbɛyɛɛ asɔfo ahemman a ɛwɔ soro no mufo a wodi kan. Nanso, sɛ́ ɔman no, Israel tew atua tiaa Mmara apam no, poo Aseni a ɔne Mesia no, na wɔhweree saa anidaso no. Ɛnde, na henanom na wɔbɛsɔ so ma asɔfo ahemman no dodow adu? Ná abusuabɔ bɛn na ɛbɛda ɔman a wɔahyira wɔn no ne Aseni a wɔahyɛ ne ho bɔ no ntam? Ná wobeyi ahintasɛm kronkron no ho nsɛm yi adi wɔ Onyankopɔn bere a ɛsɛ mu.\nDawid Ahenni Apam No\n12. Apam bɛn na Yehowa ne Dawid yɛe, na Onyankopɔn ahintasɛm kronkron no ho ntease bɛn na ɛma wonyae?\n12 Wɔ afeha a ɛto so 11 A.Y.B. mu no, Yehowa kaa ahintasɛm kronkron no ho asɛm bio bere a ɔyɛɛ apam foforo no. Ɔhyɛɛ Ɔhene Dawid nokwafo no bɔ sɛ: “Mɛma w’aseni . . . so w’akyi, na mama n’ahenni atim. . . . Na mama n’ahenni agua atim akosi daa.” (2 Samuel 7:12, 13; Dwom 89:3) Afei de na wɔama Aseni a wɔahyɛ ne ho bɔ no anato abedi Dawid abusua mu. Nanso, so na onipa bi nniso betumi ‘atra hɔ daa’? (Dwom 89:20, 29, 34-36) So na ɔhene a ɔyɛ onipa a ɔte saa betumi agye adesamma afi bɔne ne owu mu?\n13, 14. (a) Sɛnea Dwom 110 kyerɛ no, bɔ bɛn na Yehowa hyɛɛ ne Hene a wasra no no? (b) Ɛdefa Aseni a na ɔreba no ho no, nsɛm foforo bɛn na wɔnam Yehowa adiyifo so daa no adi?\n13 Wɔde honhom kaa Dawid ma ɔkyerɛwee sɛ: “[Yehowa, NW] asɛm a osee me wura ni: Tra me nifa kosi sɛ mede w’atamfo mɛyɛ wo nan ase ntiaso. [Yehowa, NW] aka ntam, na ɔrennu ne ho: Woyɛ daapem sɔfo, Melkisedek dibea so.” (Dwom 110:1, 4) Dawid nsɛm no faa Aseni anaa Mesia a na wɔahyɛ ne ho bɔ no ho tẽẽ. (Asomafo no Nnwuma 2:35, 36) Ná Ɔhene yi renni ade wɔ Yerusalem, na mmom ɔsoro, Yehowa “nifa.” Ɛnyɛ Israel asase so nko na na ɛno bɛma wanya so tumi, na mmom asase nyinaa. (Dwom 2:6-8) Woyii biribi foforo adi wɔ ha. Hyɛ no nsow sɛ Yehowa kaa ntam sɛ Mesia no bɛyɛ ‘sɔfo wɔ Melkisedek dibea so.’ Te sɛ Melkisedek a ɔsomee sɛ ɔhene ne ɔsɔfo wɔ Abraham bere so no, Onyankopɔn na na ɔbɛpaw Aseni a ɔreba no tẽẽ sɛ Ɔhene ne Ɔsɔfo!—Genesis 14:17-20.\n14 Mfe pii a etwaam no mu no, Yehowa nam adiyifo so yii ahintasɛm kronkron no ho nsɛm foforo adi. Sɛ nhwɛso no, Yesaia daa no adi sɛ na Aseni no bewu afɔrebɔ wu. (Yesaia 53:3-12) Mika kaa baabi a na wɔbɛwo Mesia no ho asɛm siei. (Mika 5:2) Daniel hyɛɛ bere pɔtee mpo a na Aseni no bɛba ne ne wu ho nkɔm.—Daniel 9:24-27.\nWoyii Ahintasɛm Kronkron no Adi!\n15, 16. (a) Ɔkwan bɛn so na Yehowa Ba no bɛyɛɛ obi a “ɔbea woo no”? (b) Dɛn na Yesu nya fii n’awofo a wɔyɛ nnipa no hɔ, na bere bɛn na ɔbae sɛ Aseni a wɔahyɛ ne ho bɔ no?\n15 Ɔkwan a na saa nkɔmhyɛ ahorow yi bɛfa so abam no yɛɛ ahintasɛm kosii sɛ Aseni no ankasa bae. Galatifo 4:4 ka sɛ: “Bere no wiee odu no, Onyankopɔn somaa ne ba a ɔbea woo no ma wɔwoo no mmara ase.” Wɔ afe 2 A.Y.B. mu no, ɔbɔfo bi ka kyerɛɛ Yudani baabun bi a ne din de Maria sɛ: “Hwɛ, wubenyinsɛn, na woawo ɔbabarima, na woato ne din Yesu. Ɔbɛyɛ ɔkɛse, na wɔafrɛ no nea ɔwɔ sorosoro no ba; na [Yehowa, NW] Nyankopɔn de n’agya Dawid ahengua bɛma no. . . . Honhom Kronkron bɛba wo so, na nea ɔwɔ sorosoro no ahoɔden abɛkata wo so; enti na ade kronkron a wobɛwo no, wɔbɛfrɛ no Onyankopɔn ba.”—Luka 1:31, 32, 35.\n16 Akyiri yi, Yehowa yii ne Ba no nkwa fii soro bɛhyɛɛ Maria awotwaa mu ma ɔbɛyɛɛ obi a ɔbea woo no. Ná Maria yɛ ɔbea a ɔnyɛ pɛ. Nanso, Yesu annya sintɔ biara amfi ne ho, efisɛ na ɔyɛ “Onyankopɔn ba.” Bere koro no ara, Yesu awofo a wɔyɛ nnipa, sɛ́ Dawid asefo no, ma Onyaa hokwan sɛ Dawid dedifo wɔ awo mu ne mmara kwan so nyinaa. (Asomafo no Nnwuma 13:22, 23) Wɔ Yesu asubɔ mu wɔ afe 29 Y.B. mu no, Yehowa de honhom kronkron sraa no kae sɛ: “Oyi ne me dɔba a ɔsɔ m’ani.” (Mateo 3:16, 17) Awiei koraa no, na Aseni no aba! (Galatifo 3:16) Ná bere adu sɛ woyi ahintasɛm kronkron no ho nsɛm pii adi.—2 Timoteo 1:10.\n17. Ɔkwan bɛn so na wɔma yehuu nea Genesis 3:15 kyerɛ?\n17 Wɔ Yesu som adwuma no mu no, ɔma yehuu ɔwɔ a Genesis 3:15 ka ne ho asɛm no sɛ ɔne Satan, ne ɔwɔ no asefo no sɛ Satan akyidifo. (Mateo 23:33; Yohane 8:44) Akyiri yi, wɔdaa sɛnea wobebubu eyinom nyinaa afebɔɔ no adi. (Adiyisɛm 20:1-3, 10, 15) Na wɔdaa no adi sɛ ɔbea no ne “ɔsoro Yerusalem,” Yehowa soro ahyehyɛde a ɛte sɛ ɔyere a honhom abɔde na wɔwom no. *—Galatifo 4:26; Adiyisɛm 12:1-6.\nApam Foforo No\n18. “Apam foforo” no atirimpɔw ne dɛn?\n18 Ebia asɛm a woyii no adi a ɛyɛ nwonwa sen biara ne nea ɛbae anadwo ansa na Yesu rebewu, bere a ɔkaa “apam foforo” no ho asɛm kyerɛɛ n’asuafo anokwafo no. (Luka 22:20) Te sɛ Mose Mmara apam a edii kan no, na apam foforo yi bɛma wɔanya “asɔfo ahemman.” (Exodus 19:6; 1 Petro 2:9) Nanso, na ɛnyɛ honam fam man bi na saa apam yi de besi hɔ, na mmom honhom fam de, “Nyankopɔn Israel,” a Kristo akyidifo anokwafo a wɔasra wɔn nkutoo na wɔwom no. (Galatifo 6:16) Na apam foforo no mufo yi ne Yesu de nhyira bɛbrɛ adesamma abusua!\n19. (a) Dɛn nti na apam foforo no tumi nyaa “asɔfo ahemman”? (b) Dɛn nti na wɔfrɛ Kristofo a wɔasra wɔn no “abɔde foforo,” na nnipa dodow ahe na wɔne Kristo bedi ade?\n19 Nanso, dɛn nti na apam foforo no tumi nyaa “asɔfo ahemman” a wɔnam wɔn so behyira adesamma? Efisɛ sɛ anka ebebu Kristo asuafo no fɔ sɛ abɔnefo no, ɛnam Kristo afɔrebɔ no so de wɔn bɔne firi wɔn. (Yeremia 31:31-34) Sɛ wonya nya gyinabea a ɛho tew wɔ Yehowa anim pɛ a, ɔfa wɔn ka ne soro abusua no ho na ɔde honhom kronkron sra wɔn. (Romafo 8:15-17; 2 Korintofo 1:21) Enti wonya ‘awo foforo a ɛkɔ anidaso a wɔde asie ɔsoro mu.’ (1 Petro 1:3, 4) Esiane sɛ gyinabea a ɛkorɔn saa no yɛ foforo koraa ma nnipa nti, wɔfrɛ Kristofo a wɔasra wɔn no “abɔde foforo.” (2 Korintofo 5:17) Bible da no adi sɛ, awiei koraa no, nnipa 144,000 benya kyɛfa afi soro adi adesamma a wɔagye wɔn nkwa no so.—Adiyisɛm 5:9, 10; 14:1-4.\n20. (a) Ahintasɛm kronkron no ho ade bɛn na woyii no adi wɔ afe 36 Y.B. mu? (b) Henanom na wobenya nhyira a wɔde hyɛɛ Abraham bɔ no bi?\n20 Wɔn a wɔasra wɔn yi ne Yesu bɛyɛ “Abraham asefo.” * (Galatifo 3:29) Ná wɔn a wodii kan paw wɔn no yɛ honam fam Yudafo. Nanso, wɔ afe 36 Y.B. mu no, woyii ahintasɛm kronkron no fã foforo adi: sɛ Amanaman mufo, anaa wɔn a wɔnyɛ Yudafo nso benya kyɛfa wɔ ɔsoro anidaso no mu. (Romafo 9:6-8; 11:25, 26; Efesofo 3:5, 6) So na Kristofo a wɔasra wɔn no nkutoo ne wɔn a wobenya nhyira a wɔde hyɛɛ Abraham bɔ no bi? Dabi, efisɛ wiase nyinaa nya Yesu afɔrebɔ no so mfaso bi. (1 Yohane 2:2) Bere kɔɔ so no, Yehowa yii no adi sɛ “nnipakuw kɛse” a wɔn dodow nni ano benya wɔn ti adidi mu wɔ Satan nneɛma nhyehyɛe no awiei. (Adiyisɛm 7:9, 14) Wobenyan nnipa foforo pii a wɔwɔ anidaso sɛ wɔbɛtra ase daa wɔ Paradise!—Luka 23:43; Yohane 5:28, 29; Adiyisɛm 20:11-15; 21:3, 4.\nOnyankopɔn Nyansa ne Ahintasɛm Kronkron No\n21, 22. Akwan bɛn so na Yehowa ahintasɛm kronkron no da ne nyansa adi?\n21 Ahintasɛm kronkron no yɛ “Onyankopɔn nyansa horow bebree no” dwumadi a ɛyɛ nwonwa. (Efesofo 3:8-10) Nyansa bɛn ara na Yehowa de hyehyɛɛ ahintasɛm yi, na afei ɔde yii no adi nkakrankakra no! Ofii nyansam susuw nnipa sintɔ ahorow ho, na ɔma wɔdaa nea ɛwɔ wɔn komam ankasa adi.—Dwom 103:14.\n22 Yehowa daa nyansa a enni ano adi nso wɔ Yesu a ɔpaw no sɛ Ɔhene no mu. Yehowa Ba no di mũ koraa sen abɔde foforo biara wɔ amansan yi mu. Bere a Yesu traa ase sɛ onipa a ɔwɔ honam ne mogya no, ohuu amane pii. Ɔte nnipa haw ahorow ase yiye. (Hebrifo 5:7-9) Na Yesu mfɛfo adedifo no nso ɛ? Wɔasra mmarima ne mmea—a wɔpaw wɔn fii mmusua ne kasa horow nyinaa mu—wɔ mfehaha pii no mu. Ɔhaw biara nni hɔ a emufo no bi nhyiae na wonnyinaa ano pɛn. (Efesofo 4:22-24) Ɛbɛyɛ anigye sɛ wobɛtra ahene asɔfokuw a wɔwɔ mmɔborohunu yi nniso ase!\n23. Hokwan bɛn na Kristofo wɔ wɔ Yehowa ahintasɛm kronkron no ho?\n23 Ɔsomafo Paulo kyerɛwee sɛ: ‘Ahintasɛm kronkron no a efi wiase bere ne awo ntoatoaso no so hintawee no, wayi adi akyerɛ ahotefo.’ (Kolosefo 1:26) Yiw, Yehowa akronkronfo a wɔasra wɔn no abɛte ahintasɛm kronkron no ho nsɛm pii ase, na wɔaka nimdeɛ a ɛte saa ho asɛm akyerɛ nnipa ɔpepem pii. Hokwan bɛn na yɛn nyinaa wɔ sɛɛ yi! Yehowa ‘ama yɛahu ne pɛ ahintasɛm kronkron no.’ (Efesofo 1:9) Momma yɛnka ahintasɛm a ɛyɛ anigye yi ho asɛm nkyerɛ afoforo, na yɛmmoa wɔn nso mma wɔnhwehwɛ Yehowa Nyankopɔn nyansa a emu dɔ no mu!\n^ nky. 17 ‘Onyamesom pa ahintasɛm kronkron’ no nso daa adi wɔ Yesu mu. (1 Timoteo 3:16) Na ayɛ ahintasɛm fi bere tenten sɛ ebia obi betumi akura ne mudi mu pɛpɛɛpɛ ama Yehowa anaa. Yesu maa mmuae no daa adi. Okuraa ne mudi mu wɔ sɔhwɛ biara a Satan de baa ne so mu.—Mateo 4:1-11; 27:26-50.\n^ nky. 20 Yesu nso ne nkurɔfo koro yi ara yɛɛ ‘ahenni apam.’ (Luka 22:29, 30) Yesu nam saayɛ so ne “kuw ketewa” yi yɛɛ nhyehyɛe sɛ wɔne no bedi ade wɔ soro sɛ Abraham aseni no fã a wɔto so abien.—Luka 12:32.\nYohane 16:7-12 Ɔkwan bɛn so na Yesu suasuaa sɛnea N’agya yi nokware adi nkakrankakra no?\n1 Korintofo 2:6-16 Dɛn nti na nnipa pii ntumi nte Yehowa ahintasɛm kronkron no ase, na ɔkwan bɛn so na yebetumi ate saa ahintasɛm ahorow yi ase?\nEfesofo 3:10 Hokwan bɛn na Kristofo wɔ wɔ Onyankopɔn ahintasɛm kronkron no ho?\nHebrifo 11:8-10 Ɛwom sɛ na gyidifo a wɔtraa ase tete no nte ahintasɛm kronkron no mu nsɛm nyinaa ase de, nanso ɔkwan bɛn so na ɛwowaw wɔn?\nTie Onyankopɔn—Waka Ntam a Ɛso Bɛba Wo Mfaso\nWhat can we learn from God’s promises, sworn oaths, and covenants?


Nsoromma Mu Ahwɛfo Dii Nsoromma Akyi Kɔɔ Baabi a na Yesu Wɔ | Yesu Asetena\nNSOROMMA MU AHWƐFO DII “NSOROMMA” BI AKYI KƆƆ YERUSALEM, NA ƐSAN DE WƆN KƆƆ YESU NKYƐN\nMmarima bi fi Apuei fam bae. Ná wɔyɛ nsoromma mu ahwɛfo, kyerɛ sɛ, nnipa a wɔtumi hwɛ nsoromma ka nkurɔfo daakye kyerɛ wɔn. ( Yesaia 47:13) Bere a wɔwɔ wɔn kurom wɔ Apuei fam no, wɔhuu “nsoromma” bi, na wɔdii akyi twaa kwantenten, nanso amfa wɔn ankɔ Yesu nkyɛn wɔ Betlehem. Mmom ɛde wɔn kɔpuee Yerusalem.\nBere a nsoromma mu ahwɛfo no duu Yerusalem no, wɔbisaa sɛ: “Ɛhe na deɛ wɔawo no sɛ Yudafoɔ hene no wɔ? Yɛwɔ apueeɛ fam na yɛhunuu ne nsoromma, enti yɛaba sɛ yɛrebɛkoto no.”—Mateo 2:1, 2.\nYerusalem hene Herode tee no, ne bo fuu paa. Enti ɔfrɛɛ asɔfo mpanimfoɔ no ne nyamesom mpanimfoɔ a wɔwɔ Yuda no bisaa wɔn baabi a wɔbɛwo Kristo no. Wɔka kyerɛɛ Ɔhene no sɛ Kyerɛwnsɛm no se wɔbɛwo no wɔ “Betlehem.” (Mateo 2:5; Mika 5:2) Afei Herode frɛɛ nsoromma mu ahwɛfo no kokoam ka kyerɛɛ wɔn sɛ: “Monkɔ na monto mo bo ase nhwehwɛ abɔfra kumaa no, na sɛ mohu no a mommɛbɔ me amanneɛ, na me nso makɔ akɔkoto no.” (Mateo 2:8) Nanso, nea na Herode pɛ sɛ ɔyɛ paa ne sɛ ɔbɛhwehwɛ abofra no akum no!\nNsoromma mu ahwɛfo no fii hɔ no, anwonwasɛm bi sii. “Nsoromma” a wɔhui bere a wɔwɔ Apuei fam no fii ase kyerɛɛ wɔn kwan. Biribiara kyerɛ sɛ na nsoromma no nyɛ nsoromma hunu biara kɛkɛ, na mmom obi na na ɔde rekyerɛ wɔn kwan. Nsoromma mu ahwɛfo no dii nsoromma no akyi saa ara kɔsii sɛ ɛkɔgyinaa fie bi so. Efie hɔ na na Yosef ne Maria ne wɔn ba no te.\nBere a nsoromma mu ahwɛfo no wuraa fie hɔ no, wɔhuu Maria ne abofra kumaa Yesu. Ɛnna wɔbɔɔ wɔn mu ase kotow abofra no. Afei wɔkyɛɛ no sika, ɛhyɛ ne kurobow. Wɔyɛɛ sɛ wɔresan akɔ Herode hɔ, nanso Onyankopɔn bɔɔ wɔn kɔkɔ wɔ dae mu sɛ mma wɔnkɔ hɔ. Enti wɔfaa kwan foforo so san kɔɔ wɔn kurom.\nWohwɛ a, hwan na ɔmaa “nsoromma” no kyerɛɛ nkurɔfo no kwan? Kae sɛ nsoromma no amfa wɔn ankɔ Betlehem tee, na mmom ɛde wɔn kɔɔ Yerusalem ansa. Ɛhɔ na wɔkɔhuu Ɔhene Herode a na ɔpɛ sɛ ɔkum Yesu no. Sɛ Onyankopɔn amfa ne ho annye mu ammɔ nsoromma mu ahwɛfo no kɔkɔ sɛ mma wɔnkyerɛ Herode baabi a Yesu wɔ a, anka nea ɛbɛyɛ biara Herode bɛkum Yesu. Wei nyinaa kyerɛ sɛ ɛyɛ Onyankopɔn tamfo Satan na na ɔpɛ sɛ ɔkum Yesu. Enti anka ɔrefa saa kwan no so ayɛ nea na ɛda ne koma so.\nYɛyɛ dɛn hu sɛ “nsoromma” a nsoromma mu ahwɛfo no hui no, ɛnyɛ nsoromma hunu biara kɛkɛ?\nƐhe na nsoromma mu ahwɛfo no kɔhuu Yesu?\nDɛn nti na yɛbɛtumi aka sɛ Satan na na ɔrekyerɛ nsoromma mu ahwɛfo no kwan?\nWohwɛ a, ɛsɛ sɛ yɛkae Yesu sɛ akokoaa anaa? “Anyansafo” bɛn na wɔkɔhwɛɛ no no? Seesei dɛn na Yesu reyɛ?


Acts 8 KJV – Asomafoɔ 8 ASCB | Biblica\nActs 8 KJV – Asomafoɔ 8 ASCB\nWɔtaa Agyidifoɔ No\n1Saulo penee kum a wɔkum Stefano no so. Saa ɛda no ara, wɔtaa agyidifoɔ a wɔwɔ Yerusalem no maa wɔn nyinaa bɔ hwete kɔɔ Yudea ne Samaria nsase so maa ɛkaa asomafoɔ no nko ara. 2Nyamesurofoɔ bi kɔfaa Stefano kɔsiee no. Wɔsuu no yie. 3Esiane sɛ na Saulo pɛ sɛ ɔgu asafo no enti, ɔkɔɔ afie mu kɔkyekyeree agyidifoɔ mmarima ne mmaa de wɔn guu afiase.\n4Agyidifoɔ a na wɔabɔ ahwete no kaa asɛmpa no wɔ baabiara a wɔkɔeɛ. 5Filipo kɔɔ Samaria kuro bi mu kɔkaa Agyenkwa no ho asɛm kyerɛɛ nnipa a na wɔwɔ hɔ no. 6Ɛberɛ a nnipakuo no tee asɛm a Filipo reka na wɔhunuu anwanwadeɛ a ɔyɛeɛ no, wɔn nyinaa tiee no. 7Ahonhommɔne de nteateam firii nnipa bebree mu. Saa ara nso na mmubuafoɔ ne mpakye nso sɔre nanteeɛ. 8Yei enti, anigyeɛ baa Samaria.\nSimon Nkonyaayifoɔ No\n9Na ɔbarima bi te saa kuro yi mu a wɔfrɛ no Simon a ɔyɛ nkonyaayifoɔ a ɛsiane ne nkonyaayie no enti, na Samariafoɔ pii gye no di. Na ɔyɛ obi a ɔhoahoa ne ho sɛ ɔdi mu. 10Yei maa nnipa a wɔwɔ kuro no mu no nyinaa gyee no too mu kaa sɛ, “Saa onipa yi ne Onyankopɔn tumi a wɔfrɛ no Ɔkɛseɛ no.” 11Esiane ne nkonyaa a na ɔyi no enti, ɛmaa nnipa no nyinaa tu dii nʼakyi. 12Ɛberɛ a saa nnipa yi gyee asɛmpa a Filipo ka faa Onyankopɔn Ahennie ne Yesu Kristo din no ho diiɛ no, wɔbɔɔ mmarima ne mmaa nyinaa asu. 13Simon nso gye diiɛ maa wɔbɔɔ no asu. Baabiara a Filipo kɔeɛ no, Simon dii nʼakyi. Anwanwadeɛ a ɔhunuiɛ no ma ne ho dwirii no.\n14Ɛberɛ a asomafoɔ a wɔwɔ Yerusalem no tee sɛ Samariafoɔ agye Onyankopɔn asɛm no adi no, wɔsomaa Petro ne Yohane kɔɔ wɔn nkyɛn. 15Wɔduruu hɔ no, wɔbɔɔ mpaeɛ maa agyidifoɔ no sɛdeɛ ɛbɛyɛ a, Honhom Kronkron bɛba wɔn so, 16ɛfiri sɛ, saa ɛberɛ no na asu kɛkɛ na wɔnam Awurade Yesu din so abɔ. Na Honhom Kronkron nnya mmaa wɔn so. 17Afei, Petro ne Yohane de wɔn nsa guguu wɔn so maa Honhom Kronkron baa wɔn so.\n18Simon hunuu sɛ asomafoɔ no nsa a wɔde guguu wɔn so no na ɛmaa wɔnyaa Honhom Kronkron no, ɔmaa Petro ne Yohane sika srɛɛ sɛ, 19“Momma me saa tumi yi bi na obiara a mede me nsa bɛgu no so no anya Honhom Kronkron no bi.”\n20Petro ka kyerɛɛ no sɛ, “Nnome nka wo ne wo sika nyinaa, ɛfiri sɛ, wosusu sɛ wobɛtumi de sika atɔ Onyankopɔn akyɛdeɛ no. 21Wonni kyɛfa biara wɔ yɛn dwumadie yi mu, ɛfiri sɛ, wʼakoma mu nte wɔ Onyankopɔn anim. 22Nu wo ho firi wo bɔne yi ho na bɔ mpaeɛ srɛ Onyankopɔn sɛ ɔmfa wo bɔne nkyɛ wo. 23Mehunu sɛ anibereɛ bɔne ahyɛ wʼakoma mu ama bɔne afa wo dommum.”\n24Simon srɛɛ Petro ne Yohane sɛ, “Mommɔ mpaeɛ mma me na saa nnome yi mu biara amma me so.”\n25Ansa na Petro ne Yohane reduru Yerusalem no, wɔkaa asɛmpa no wɔ Samaria nkuraa bebree ase.\n26Awurade ɔbɔfoɔ ka kyerɛɛ Filipo sɛ, “Sɔre siesie wo ho kɔ anafoɔ ɛkwan a ɛfiri Yerusalem kɔ Gasa no so.” 27Ɛberɛ a Filipo rekɔ no, ɔhyiaa Etiopiani bi a ɔyɛ Etiopiahemmaa Kandake dabeni8.27 Dabeni: Obi a ɔhwɛ ɔhene anaa ɔhemmaa daberɛ ne nʼahodeɛ so. Na saa onipa yi akɔ asɔre wɔ Yerusalem a ɔte ne teaseɛnam mu resane nʼakyi akɔ efie. 28Na ɔrekenkan Odiyifoɔ Yesaia nwoma no. 29Honhom Kronkron ka kyerɛɛ Filipo sɛ, “Twe bɛn no.”\n30Filipo yɛɛ ntɛm kɔɔ teaseɛnam no ho na ɔtee sɛ ɔrekenkan Odiyifoɔ Yesaia nwoma no no, ɔbisaa sɛ, “Wote deɛ worekenkan yi ase anaa?”\n31Dabeni no buaa no sɛ, “Mɛyɛ dɛn na mate aseɛ? Gye sɛ obi kyerɛ me aseɛ.” Afei, ɔka kyerɛɛ Filipo sɛ ɔmforo mmɛtena ne nkyɛn wɔ ne teaseɛnam no mu.\n32Na dabeni no rekan saa Atwerɛsɛm yi,\n“Ɔte sɛ odwammaa a wɔrekɔku no.\nSɛdeɛ odwammaa yɛ dinn wɔ ne nwitwitwafoɔ anim no,\n33Nʼanimguaseɛ mu, wannya odimafoɔ.\nNa hwan na ɔbɛka nʼasefoɔ ho asɛm?\nƐfiri sɛ, wɔyii no firii asase yi so.”\n34Dabeni no bisaa Filipo sɛ, “Odiyifoɔ no reka ne ho asɛm anaa obi foforɔ ho asɛm?” 35Filipo nam saa asɛm no so kaa nsɛmpa a ɛfa Yesu ho kyerɛɛ no.\n36Wɔrekɔ no, wɔduruu asuo bi ho. Dabeni no ka kyerɛɛ Filipo sɛ, “Nsuo nie. Ɛdeɛn na ɛsi wo kwan sɛ wobɔ me asu?” 37Filipo ka kyerɛ no sɛ, “Sɛ wofiri wʼakoma mu gye di a, mɛbɔ wo asu.” Dabeni no buaa no sɛ, “Megye di. Megye di sɛ Yesu Kristo yɛ Onyankopɔn Ba.” 38Dabeni no hyɛ maa teaseɛnam no gyinaeɛ. Ɔne Filipo kɔɔ nsuo no ho maa ɔbɔɔ no asu. 39Wɔfiri nsuo no mu no, Onyankopɔn Honhom hwim Filipo firii dabeni no nkyɛn kɔeɛ. Wanhunu Filipo bio de, nanso ɔde anigyeɛ toaa nʼakwantuo no so. 40Filipo kɔpuee Asoto kɔɔ so kaa asɛmpa no wɔ nkuro no mu kɔsii sɛ ɔkɔduruu Kaesarea.\nASCB : Asomafoɔ 8


Henanom ne “nokware Nyankopɔn mma” ne “ahonhom a wɔwɔ afiase” no? | Adesua\nKENKAN WƆ Afrikaans Albanian Amharic Arabic Armenian Aymara Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Umbundu Uzbek Venda Vietnamese Waray-Waray Wolaita Xhosa Yoruba Zulu\nHenanom ne “nokware Nyankopɔn mma” a wɔka wɔn ho asɛm wɔ Genesis 6:2, 4 a wɔtenaa ase ansa na Nsuyiri no reba no?\nAdanse a ɛwɔ hɔ kyerɛ sɛ eyinom yɛ Onyankopɔn abɔfo. Ɛnde, ɛyɛ adanse bɛn?\nAsɛm a edi kan a yɛbɛhwɛ wɔ Genesis 6:2. Ɛhɔ ka sɛ: “Nokware Nyankopɔn mma no hui sɛ nnipa mmabea ho yɛ fɛ, na wɔwarewaree wɔn mu biara a wɔpɛ.”—Gen. 6:2.\nSɛ yɛhwɛ Hebri Kyerɛwnsɛm no mu a, nsɛm te sɛ “nokware Nyankopɔn mma” ne “Onyankopɔn mma” pue wɔ Genesis 6:2, 4; Hiob 1:6; 2:1; 38:7; ne Dwom 89:6. Dɛn na saa kyerɛw nsɛm yi ma yehu fa “Onyankopɔn mma” yi ho?\n“Nokware Nyankopɔn mma” a wɔka wɔn ho asɛm wɔ Hiob 1:6 no yɛ abɔfo a na wɔahyiam wɔ Onyankopɔn anim. Wɔn mu biako ne Satan a na ‘ɔrekyinkyin asase so’ no. (Hiob 1:7; 2:1, 2) Afei nso Hiob 38:4-7 ma yehu sɛ ‘Onyankopɔn mma bɔɔ ose’ bere a Onyankopɔn too asase “tweatibo” no. Yebetumi aka sɛ abɔfo ho asɛm na na ɛreka efisɛ saa bere no na wɔmmɔɔ nnipa. “Onyankopɔn mma” a wɔka wɔn ho asɛm wɔ Dwom 89:6 no yɛ abɔfo a wɔne Onyankopɔn wɔ soro, na ɛnyɛ nnipa.\nƐnde, henanom ne “nokware Nyankopɔn mma” a wɔka wɔn ho asɛm wɔ Genesis 6:2, 4 no? Bible mu nsɛm a yɛasusuw ho yi ma yehu sɛ eyinom ne Onyankopɔn abɔfo a wɔbaa asase so no.\nEbinom nnye ntom sɛ abɔfo betumi anya akɔnnɔ ne nnipa ada. Yesu asɛm a ɛwɔ Mateo 22:30 ma yehu sɛ ɔsoro de, aware ne nna nni hɔ. Nanso abɔfo adan wɔn ho nnipa abedidi anom wɔ asase so pɛn. (Gen. 18:1-8; 19:1-3) Enti ɛnyɛ nwonwa sɛ abɔfo betumi adan wɔn ho nnipa ne mmea abɛda wɔ asase so.\nNsɛm bi wɔ Bible mu a ɛma yehu sɛ abɔfo ne nnipa bɛdae wɔ asase so. Yuda 6, 7 ka sɛ “abɔfo a wɔantena baabi a na wɔte mfiase no na mmom wogyaw wɔn ankasa tenabea a ɛsɛ” no te sɛ mmarima a na wɔwɔ Sodom no. Asɛm no ne sɛ abɔfo no ne Sodomfo no nyinaa “de wɔn ho maa aguamammɔ na wokodii ɔhonam akyi a ɛnyɛ ne kwan so.” Asɛm a ɛwɔ 1 Petro 3:19, 20 nso ma yehu sɛ, “Noa nna” no mu no, na abɔfo bɔne bi wɔ hɔ. (2 Pet. 2:4, 5) Enti yebetumi de bɔne a saa abɔfo bɔne no yɛe wɔ Noa nna no mu no atoto Sodom ne Gomora bɔne no ho.\nNea yɛasusuw ho yi nti yebetumi aka sɛ “nokware Nyankopɔn mma” a wɔka wɔn ho asɛm wɔ Genesis 6:2, 4 no ne abɔfo a wɔdan wɔn ho nnipa ne mmea bɛdedae no.\nBible ka sɛ Yesu kɔkaa asɛm no kyerɛɛ “ahonhom a wɔwɔ afiase.” (1 Pet. 3:19) Dɛn na ɛkyerɛ?\nƆsomafo Petro ka sɛ saa ahonhom yi na “wɔyɛɛ asoɔden bere a Onyankopɔn de abodwokyɛre twɛnee wɔ Noa nna no mu” no. (1 Pet. 3:20) Yebetumi aka sɛ abɔfo a wɔkɔkaa Satan ho tew atua no na na Petro reka wɔn ho asɛm. Yuda kae sɛ “abɔfo a wɔantena baabi a na wɔte mfiase no na mmom wogyaw wɔn ankasa tenabea a ɛsɛ no,” Onyankopɔn de “daa mpokyerɛ akyekyere wɔn akora wɔn wɔ esum kabii mu ama da kɛse no mu atemmu.”—Yuda 6.\nAsoɔden bɛn na abɔfo no yɛe wɔ Noa nna no mu? Ansa na Nsuyiri no reba no, saa abɔfo bɔne no danee wɔn ho nnipa. Nanso saa bere no na Onyankopɔn mmaa wɔn kwan sɛ wɔnyɛ saa. (Gen. 6:2, 4) Bio nso na ɛnyɛ ne kwan so sɛ abɔfo ne mmea bɛda. Onyankopɔn ammɔ abɔfo sɛ wɔne mmea nna. (Gen. 5:2) Sɛ Onyankopɔn bere a wahyɛ so a, ɔbɛsɛe saa abɔfo bɔne a wɔyɛɛ asobrakye no. Yuda ka sɛ seesei de wɔwɔ “sum kabii” mu. Sɛ yɛbɛka a, wɔwɔ honhom fam afiase.\nƐnde, bere bɛn na Yesu kaa asɛm no kyerɛɛ “ahonhom a wɔwɔ afiase” no, na ɔkwan bɛn so na ɔkaa asɛm no? Petro kyerɛwee sɛ wɔmaa Yesu ‘tenaa ase honhom mu’ ansa na eyi resi. (1 Pet. 3:18, 19) Hyɛ no nsow sɛ Petro kae sɛ Yesu ‘kɔkaa asɛm’ no. Eyi kyerɛ sɛ ansa na Petro rekyerɛw ne krataa a edi kan no na Yesu aka asɛm no dedaw. Enti nea eyi kyerɛ ne sɛ ebia Yesu wusɔre akyi no, ɔmaa ahonhommɔne no huu asotwe a ɛda hɔ retwɛn wɔn. Nea Yesu kae no, na ɛnyɛ asɛmpa a ɛbɛma wɔanya anidaso bi. Mmom na ɛyɛ atemmusɛm. (Yona 1:1, 2) Bere a Yesu dii nokware kosii owu mu na wonyan no no, ɔdaa no adi sɛ Ɔbonsam nni tumi biara wɔ ne so. Afei na Yesu betumi apae mu aka atemmu a ɛda hɔ retwɛn ahonhommɔne no.—Yoh. 14:30; 16:8-11.\nDaakye, Yesu bɛkyekyere Satan ne abɔfo bɔne no agu amoa donkudonku mu. (Luka 8:30, 31; Adi. 20:1-3) Seesei de, saa ahonhommɔne no wɔ honhom fam sum kabii mu. Wɔn sɛe da hɔ retwɛn wɔn.—Adi. 20:7-10.\nNsɛmmisa a Efi Akenkanfo Hɔ—June 2013


John 20 NIV – Yohane 20 AKCB | Biblica\nJohn 20 NIV – Yohane 20 AKCB\n1Kwasida anɔpahema na Maria Magdalene sɔre kɔɔ ɔda no so kohuu sɛ obi apirew ɔbo no afi ɔboda no ano. 2Ohuu saa no ɔde ahoɔhare kɔɔ Simon Petro ne osuani a Yesu dɔ no no nkyɛn kɔka kyerɛɛ wɔn se, “Nnipa bi akɔfa Awurade amu no afi ɔda no mu na minnim faako a wɔde no akɔto!”\n3Petro ne saa osuani yi tee asɛm no, wotuu mmirika kɔɔ ɔda no so. 4Nanso saa osuani yi maa ne mmirika mu yɛɛ den twaa Petro ho koduu hɔ kan. 5Oduu ɔboda no ano no, wanwura mu. Ɔbɔɔ ne mu ase hwɛɛ mu huu sɛ nwera a wɔde kyekyeree Yesu amu no gu hɔ. 6Simon Petro de, obeduu hɔ no, owuraa ɔboda no mu. Ohuu nwera a wɔde kyekyeree Yesu amu no sɛ egu hɔ, 7a dukuu a wɔde bɔɔ ne ti no nso gu baabi. 8Afei osuani a oduu ɔboda no ho kan no nso wuraa mu huu saa nneɛma no ma ogye dii. 9Saa bere no nyinaa na asuafo baanu yi nnya ntee nea Kyerɛwsɛm aka afa Yesu wusɔre ho no ase. 10Afei asuafo no fii hɔ kɔɔ fie.\n11Nanso Maria de, na ɔda so gyina ɔboda no ho resu. Ogu so resu no, ɔbɔɔ ne mu ase hwɛɛ ɔboda no mu, 12na ohuu ɔsoro abɔfo baanu a wɔhyehyɛ ntade fitafitaa a ɔbaako te atifi na ɔbaako nso te anafo wɔ faako a na Yesu amu no da no.\n13Wobisaa no se, “Ɔbea, adɛn na woresu sɛɛ yi?”\nMaria de awerɛhow buae se, “Nnipa bi abɛfa mʼAwurade na minnim faako a wɔde no akɔto.” 14Afei otwaa nʼani hwɛɛ nʼakyi na ohuu sɛ obi gyina hɔ a ɛyɛ Yesu, nanso na onnim sɛ ɛyɛ ɔno.\n15Yesu bisaa no se, “Ɔbea, adɛn nti na woresu sɛɛ yi? Hena na worehwehwɛ no?”\nNa Maria de, osusuw sɛ ɛyɛ turo mu hɔ hwɛfo nti obisaa no se, “Owura, sɛ wo na wofaa no fii ha a, mesrɛ wo, kyerɛ me faako a wode no akɔto na menkɔfa no.”\n16Yesu frɛɛ no se, “Maria!”\nMaria twaa nʼani hwɛɛ no na ogyee so wɔ Hebri kasa mu se, “Rabuni!” (a ase ne “Kyerɛkyerɛfo”).\n17Yesu ka kyerɛɛ no se, “Nso me mu, efisɛ minnya nkɔɔ mʼAgya nkyɛn ɛ; kɔka kyerɛ mʼasuafo no se, meresan akɔ mʼAgya a ɔyɛ wɔn agya ne me Nyankopɔn a ɔyɛ wɔn nso Nyankopɔn no nkyɛn.”\n18Maria Magdalene fii hɔ kɔbɔɔ asuafo no amanneɛ se wahu Awurade na ɔkaa asɛm a Yesu ka kyerɛɛ no no kyerɛɛ wɔn.\nYesu Yi Ne Ho Adi Kyerɛ Nʼasuafo\n19Saa da no ara anwummere a na esiane Yudafo mpanyin no ho hu nti, asuafo no ato wɔn ho pon mu no, Yesu baa ɔdan no mu hɔ kyiaa wɔn se, “Asomdwoe nka mo.” 20Okyiaa wɔn wiei no, ɔde ne nsam ne ne mfem kyerɛɛ wɔn. Asuafo no huu Awurade no, wɔn ani gyei yiye.\n21Yesu san kyiaa wɔn bio se, “Asomdwoe nka mo!” Afei ɔka kyerɛɛ wɔn se, “Sɛnea Agya no somaa me no, saa ara na me nso meresoma mo.” 22Ɔhome guu wɔn so kae se, “Honhom Kronkron no mmra mo so. 23Sɛ mode obi bɔne kyɛ no a, wɔde bɛkyɛ no; na sɛ moamfa obi bɔne ankyɛ no a, wɔremfa nkyɛ no.”\n24Bere a Yesu yii ne ho adi kyerɛɛ asuafo no, na Toma a wɔfrɛ no Ata a ɔyɛ asuafo dumien no mu baako no nni hɔ bi. 25Bere a asuafo no ka kyerɛɛ no se, “Wɔahu Awurade no!”\nWannye anni ma ɔkae se, “Sɛ manhu ne nsam ne ne mfem twa no na mamfa me nsa anka a, merennye nni da.”\n26Asuafo no san hyiae wɔ nnaawɔtwe akyi a na Toma ka wɔn ho. Ɛwɔ mu sɛ na wɔatoto apon no mu de, nanso Yesu san baa hɔ, kyiaa wɔn bio se, “Asomdwoe nka mo!” 27Afei Yesu frɛɛ Toma ka kyerɛɛ no se, “Fa wo nsa bɛka me nsam ne me mfem. Nnye akyinnye bio. Gye di!”\n28Toma de ahonu kae se, “Wo ne mʼAwurade ne me Nyankopɔn!”\n29Yesu ka kyerɛɛ no se, “Woahu me no nti, na woagye adi; nhyira nka wɔn a wonhuu me nanso wogye di.”\n30Yesu yɛɛ anwonwade ahorow bebree kyerɛɛ nʼasuafo no a wɔankyerɛw wɔ saa nhoma yi mu. 31Nanso biribiara a wɔakyerɛw wɔ saa nhoma yi mu no, wɔakyerɛw sɛnea ɛbɛyɛ a mubegye adi sɛ, Yesu ne Agyenkwa, ne Onyankopɔn Ba no; na sɛ mugye no di a, mubenya nkwa.\nAKCB : Yohane 20


Dadwene—“Akwan Nyinaa Mu, Wɔaka Yɛn Ahyɛ” (2 Korintofoɔ 4:8)\nKENKAN WƆ Abua Afrikaans Albanian American Sign Language Amharic Arabic Armenian Australian Sign Language Aymara Azerbaijani Azerbaijani (Cyrillic) Baoule Basque Bassa (Cameroon) Bengali Bicol Bislama Boulou Bulgarian Cambodian Catalan Cebuano Chichewa Chilean Sign Language Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Cinyanja Colombian Sign Language Croatian Cuban Sign Language Czech Czech Sign Language Damara Dangme Danish Douala Drehu Dutch Edo Efik English Estonian Ewe Fijian Finnish Finnish Sign Language French French Sign Language Ga Galician Georgian German German Sign Language Gokana Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Icelandic Igbo Iloko Indonesian Indonesian Sign Language Isoko Italian Italian Sign Language Japanese Japanese Sign Language Kachin Kannada Karen (S'gaw) Kazakh Khana Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Korean Sign Language Krio Kwangali Kwanyama Lamba Latvian Lenje Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mambwe-Lungu Marathi Marshallese Mauritian Creole Maya Mexican Sign Language Mixe (North Central) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Ngabere Niuean Norwegian Nyaneka Nyungwe Nzema Okpe Oromo Ossetian Otetela Pangasinan Papiamento (Curaçao) Persian Peruvian Sign Language Pidgin (Cameroon) Polish Polish Sign Language Portuguese Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Samoan Sango Sena Sepedi Serbian Serbian (Roman) Sesotho (Lesotho) Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tiv Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzotzil Ukrainian Umbundu Urdu Urhobo Uruund Uzbek Valencian Venda Venezuelan Sign Language Vietnamese Wallisian Waray-Waray Wolaita Xhosa Yoruba Zande Zapotec (Isthmus) Zimbabwe Sign Language Zulu\nDadwene—“Akwan Nyinaa Mu, Wɔaka Yɛn Ahyɛ”\n“Bere a mewaree mfe 25 akyi no, me ne me kunu gyaee aware. Me mma fii nokware no mu. Mebɛyaree dendeenden, na afei adwendwene hyɛɛ me so. Metee nka sɛ m’anidaso nyinaa asa, na na ɛyɛ me sɛ merentumi nyɛ hwee bio. Migyaee adesua ne asɛnka kɔ.”—June.\nOBIARA wɔ dadwene; Onyankopɔn nkurɔfo mpo ka ho. Odwontofo no kaa sɛ, “Me mu dadwene yɛ bebree.” (Dwom 94:19) Yesu nso kaa sɛ awiei bere mu no, “asetena mu dadwene” bɛtumi ama ayɛ den paa sɛ obi bɛsom Yehowa. (Luka 21:34) Wo nso ɛ? Sikasɛm ne abusua mu nsɛmnsɛm, anaa yareɛ bi ama woayɛ basaa? Ɔkwan bɛn so na Yehowa bɛtumi aboa wo ma woagyina ano?\n‘Tumi a Ɛboro Onipa Deɛ So’\nYɛhia mmoa na ama yɛatumi agyina yɛn dadwene ano. Ɔsomafo Paulo kyerɛwee sɛ: “Akwan nyinaa mu, wɔaka yɛn ahyɛ,” na “yɛn ani atan . . . ; wɔto yɛn twene.” Nanso, ɔsan kaa sɛ “ɛnyɛ sɛ yɛnnya yɛn ho atwayɛ koraa,” “ɛnyɛ sɛ yɛnnya yɛn ho ntete koraa,” na “wɔnsɛee yɛn.” Dɛn na ɛboa yɛn ma yɛtumi gyina nsɛm a ɛtete saa ano? Ɛyɛ ‘tumi a ɛboro onipa deɛ so’; tumi a efi ade nyinaa so tumfoɔ, Yehowa Nyankopɔn hɔ.—2 Korintofoɔ 4:7-9.\nKaakae sɛnea bere bi a atwam no, wonyaa ‘tumi a ɛboro onipa deɛ so’ no. Wokae sɛnea ɔkasa bi a wotiei hyɛɛ wo den ma wonyaa anisɔ kɛse maa adɔe a Yehowa ayɛ wo no? Bere a wokaa Paradise a ɛbɛba daakye ho asɛm kyerɛɛ nkurɔfo no, ɛhyɛɛ gyidi a wowɔ wɔ Yehowa bɔhyɛ ahorow mu no den anaa? Sɛ yɛkɔ Kristofo nhyiam na yɛma mmuaeɛ a, ɛhyɛ yɛn den ma yɛtumi gyina asetenam dadwene ano. Afei ɛma yɛnya asomdwoe a ɛbɛtumi ama yɛde anigye asom Yehowa.\n“Monka Nhwɛ na Monhunu sɛ Yehowa Yɛ”\nNokwasɛm ni, ebia wobɛte nka sɛ nneɛma pii hyɛ wo so ma wogye wo ho a ɛnnye. Yehowa ka sɛ yɛmfa Ahenni no nni kan na yɛmmɔ yɛn ho mmɔden wɔ ne som mu. (Mateo 6:33; Luka 13:24) Nanso, sɛ ɔsɔretia, yareɛ, anaa abusua mu nsɛmnsɛm ama woayɛ basaa nso ɛ? Anaasɛ adwuma a woyɛ gye wo bere ne w’ahoɔden nyinaa ma enti wonnya bere ne asafo no mufo mmɔ nso ɛ? Sɛ nneɛma pii hyɛ wo so ma wonnya bere ne ahoɔden a wode bɛdi ho dwuma a, ɛbɛtumi ama wo ho ayera wo. Ebi mpo a w’adwene yɛ wo sɛ gyama Yehowa hwehwɛ pii fi wo hɔ dodo.\nYehowa te asɛm ase. Ɔnhwɛ kwan sɛ yɛbɛyɛ nneɛma a ɛboro yɛn so. Ɔnim sɛ, sɛ yɛbrɛ anaa yɛyɛ basaa a, ɛgye bere ansa na yɛn ho atɔ yɛn.—Dwom 103:13, 14.\nWo deɛ, hwɛ sɛnea Yehowa boaa odiyifo Elia. Bere a Elia abam bui na ehu kaa no ma ɔdwane kɔɔ sare so no, Yehowa kaa odiyifo no anim ka kyerɛɛ no sɛ ɔnsan nkɔyɛ n’adwuma anaa? Dabi. Yehowa somaa ɔbɔfo bi mprenu ma ɔkɔnyanee Elia brɛoo, na ɔmaa no aduane dii. Ɛno mpo no, nnafua 40 akyi no, ná dadwene ne ehu a ahyɛ Elia so no nkɔe. Dɛn bio na Yehowa yɛ de boaa no? Nea ɛdi kan, Yehowa yɛɛ biribi de kyerɛɛ sɛ ɔbɛtumi abɔ ne ho ban. Nea ɛto so mmienu, Yehowa de “ɛnne a ɛwɔ fam kasaa bɔkɔɔ” de kyekyee Elia werɛ. Awiei koraa no, Yehowa maa Elia hui sɛ ɛnyɛ ɔno nko ara na ɔresom no nokware mu, na mmom, nnipa mpempem pii nso reyɛ saa. Ankyɛ koraa na Elia san kanyan ne ho de nsi yɛɛ odiyifo adwuma no. (1 Ahemfo 19:1-19) Dɛn na yɛsua fi asɛm yi mu? Bere a dadwene hyɛɛ Elia so no, Yehowa nyaa ne ho abotare, na ne yam hyehyee no maa no. Yehowa nsesae. Yɛn nso, ɔdwene yɛn ho saa ara.\nSɛ wodwene nea wobɛtumi de ama Yehowa ho a, nyɛ nea ɛboro wo so. Mfa nea wobɛtumi ayɛ nnɛ ntoto nea na bere bi wotumi yɛ no ho. Mfatoho bi ni: Sɛ mmirikatufo bi gyae n’apɔw mu tenetene abosome anaa mfe bi a, ɔrentumi mfiti prɛko pɛ ntenetene n’apɔw mu sɛnea na ɔyɛ bere bi no. Mmom, ɔbɛfi ase nkakrankakra na ama watumi asan anya ahoɔden. Kristofo te sɛ mmirikatufo. Botae bi si wɔn ani so. (1 Korintofoɔ 9:24-27) Adɛn nti na womfa Yehowa som mu botae bi a wobɛtumi adu ho nsi w’ani so seesei? Wobɛtumi de asi w’ani so sɛ wobɛfi ase akɔ asafo nhyiam. Srɛ Yehowa na ɔmmoa wo na woatumi ayɛ saa. Bere a worehyɛ wo gyidi den no, ‘ka hwɛ na hu sɛ Yehowa yɛ.’ (Dwom 34:8) Kae sɛ, biribiara a wobɛyɛ de akyerɛ sɛ wodɔ Yehowa no, sɛ esua mpo a, n’ani sɔ.—Luka 21:1-4.\nYehowa nhwɛ kwan sɛ yɛbɛyɛ nneɛma a ɛboro yɛn so\n“Nkuranhyɛ a na Merehwehwɛ”\nDɛn na Yehowa yɛ de boaa June ma ɔsan baa ne nkyɛn? Ɔka sɛ: “Mekɔɔ so bɔɔ Yehowa mpae sɛ ɔmmoa me. Afei me babarima yere kaa ɔmansin nhyiam bi a na wɔbɛyɛ wɔ me kurom ho asɛm kyerɛɛ me. Meyɛɛ sɛ mɛkɔ nna a wɔde bɛyɛ nhyiam no mu baako. Me ne Yehowa nkurɔfo san bɔe ma m’ani gyei paa! Saa nhyiam no ma menyaa nkuranhyɛ a na merehwehwɛ no. Ɛnnɛ mede anigye resom Yehowa bio. Seesei manya anidaso ankasa wɔ asetena mu. Afei paa na mahu sɛ ɛnsɛ sɛ mete me ho fi me nuanom Kristofo ho da. Meda Yehowa ase paa sɛ ɔnyaa me ho abotare ma mesan baa ne nkyɛn.”\nKɔmputa ne mfiri a aba so, apɔwmuden, sika, ne ahohoahoa betumi atwe yɛn afi Yehowa ho. Enti hwɛ nea ɛbɛboa ma woasi gyinae pa wɔ eyinom ho na woabɛn Onyankopɔn.\nText Baabi a wubetumi atwe nneɛma akenkan San Bra Yehowa Nkyɛn\nAudio Baabi a wubetumi atwe nneɛma abɔ atie San Bra Yehowa Nkyɛn